Demokratická strana sa nedohodla na spolupráci s opozíciou

Členov Demokratickej strany na kandidátkach nechcú.

BRATISLAVA. Demokratická strana (DS) neuspela v rokovaniach o predvolebnej spolupráci s predstaviteľmi strán Za ľudí, Progresívne Slovensko (PS), hnutia Obyčajní ľudia a nezávislé osobnosti (OĽaNO) a hnutia Borisa Kollára Sme rodina. Do strany nedávno do vstúpili viacerí bývalí členovia opozičnej strany Sloboda a Solidarita (SaS). Ako dnes agentúru SITA informovalo tlačové oddelenie Demokratickej strany, kandidačné listiny týchto strán do nadchádzajúcich parlamentných volieb nie sú pre predstaviteľov Demokratickej strany otvorené. „Avšak v záujme dosiahnutia zmeny pomerov na Slovensku je nutné, aby v parlamentných voľbách neprepadol ani jeden hlas za zmenu. Preto Demokratická strana v týchto dňoch rokuje o spolupráci s mimoparlamentnými pravicovými stranami, ktoré sú si hodnotami a programami blízke,“ píše strana v stanovisku.Do Demokratickej strany vstúpili 17. októbra deviati bývalí členovia strany SaS, ktorí stranu opustili po nezhodách s jej predsedom Richardom Sulíkom. Konkrétne ide o Natáliu Blahovú, Ľubomíra Galka, Jozefa Rajtára, Vladimíra Slobodu, Radoslava Pavelku, Miroslava Ivana, Renátu Kaščákovú, Jakuba Nedobu a Janu Kiššovú, ktorá je zároveň aj volebnou líderkou Demokratickej strany do budúcoročných parlamentných volieb. Odídencom zo SaS sa zároveň v pondelok nepodarilo vytvoriť v parlamente vlastný poslanecký klub.


O KNIHÁCHSalman Rushdie: Nie som pripravený na žiadny kompromis

Ani v najťažšom období som nemal pochybnosti o tom, kto som, vraví kultový spisovateľ Salman Rushdie.

Salman Rushdie je nositeľ vyznamenaní a ocenení, ktorých súpis je isto veľavážený, ale nudný. Nie ako jeho príbehy. Pestré, zamotané ohňostroje fantázie, polemické a ironické, neraz popretkávané vtipnými glosami o súčasnosti. Je rozprávačom, ktorý v sebe spojil indicko-arabské presvedčenie, že lietajúci koberec je fajn prostriedok s britským humorom a názorom, že sloboda myslenia je hodnota najvzácnejšia. Váš najnovší román Dva roky, osem mesiacov a dvadsaťosem nocí odkazuje na príbehy Tisíc a jednej noci. V nich rozprávačstvo zachráni princeznej Šeherezáde život. V čom sa skrýva tajomstvo a sila rozprávania, sila príbehov, ktoré dokážu spasiť život? „Ak máte radi príbehy, fikciu, romány, tak moc, ktorú majú nad vami, je mocou, ktorú vám udeľuje láska. Očarenie, zábava a schopnosť ponúknuť čitateľom vízie reality a spôsoby, ako vidieť a vnímať tieto vízie: to sú dary, ktoré nám dáva literatúra. Knihy sú tiež schopné podrobovať skúškam všeobecne akceptované či prichádzajúce idey. Predovšetkým však literatúra existuje preto, aby osvetlila ľudskú prirodzenosť a skúmala náš spôsob bytia vo svete.“ Román sa odohráva v postkatastrofických časoch. Niekedy však nepôsobí ako fikcia, ale ako realita. Koniec sveta už bol, nejako sme si to nevšimli a žijeme ďalej. Pripadá vám dnešná súčasnosť ako dystopia, v ktorej  sme uviazli? „Kniha je, samozrejme, rozprávanie, príbeh. Ale je to príbeh, ktorý, dúfam, má svoje korene v realite. Román  z ‚časov čudesností‘ je metaforou nášho vlastného sveta, v ktorom sa veci - technológie, sociálne štruktúry atď. - transformujú veľmi radikálne a vysokou rýchlosťou, takže mnohí z nás sú zmätení extrémnosťou, tak aj rýchlosťou týchto zmien. Ale nenazval by som môj román dystopiou, to nie. V dystopii sa nevyhnutne stane to najhoršie, čo sa môže stať. V tomto príbehu ľudské spoločenstvo v rámci svojich schopností chce odolávať tomu najhoršiemu.“ Čo znamená prežiť? Ako je možné, že princezná Dunja dokáže aj dnes vyčarovať príbehy, ktoré zachraňujú? „Nie som si istý, či príbehy ľudí dokážu zachrániť. Domnievam sa, že to, čo sa deje v románe, je, že jednotliví hrdinovia zisťujú, že majú netušené sily, ktoré im umožňujú prekonať prekážky, brániť sa, a preto prežiť. ‚Malý kúsok džinov‘ v génoch potomkov džinky Dunja je metaforou pre tieto skryté silné stránky, vnútorné hrdinstvo. Mnohí ľudia ho majú, ale jeho existencia sa prejaví až v dobách extrémnej núdze.“ Vo vašich začiatkoch, kedysi na prelome sedemdesiatych a osemdesiatych rokov, sme boli ako ľudstvo podstatne optimistickejší ako dnes. Točité schodisko viedlo hore aj cez občasné zakopnutia. Dnes tento pocit smerovania, evolúcie nahrádza úporná snaha nespadnúť z útesu, na ktorom stojíme. Alebo sa mýlim a smerujeme stále nahor? „Nie som si istý, že v minulosti bolo ľudstvo viac ‚optimistické‘ ako v súčasnosti. Ale súhlasím, že v týchto dňoch mnohí z nás majú nepochybne pocit, že sme na okraji útesu. Nie je však nutné, aby sme z neho spadli. A čo sa týka otázky optimizmu, spomenul som si, že v mojom románe Deti polnoci bol optimizmus nebezpečnou chorobou. Stále aktuálne je odporúčanie Antonia Gramsciho, že človek by mal v sebe spájať ‚pesimizmus intelektu a optimizmus vôle‘.“ Britsko-indický spisovateľ (19. jún 1947, Bombaj) študoval históriu v Cambridge, v sedemdesiatych rokoch pracoval ako copywriter v reklame. Svoj prvý román Grimus vydal v roku 1975. Medzinárodnú slávu mu priniesol rozsiahly román Deti polnoci (1981, v slovenčine 2011), za ktorú získal aj Man Booker Prize. Po románe Hanba (1985) vydal Satanské verše (1988), ktoré pobúrili islamských náboženských fundamentalistov až tak, že iránsky duchovný vodca ajjatoláh Chomejní vyhlásil na autora fatwu, teda trest smrti. Následne sa Rushdie musel dlhé roky ukrývať, pohyboval sa pod krycím menom Joseph Anton, ale naďalej publikoval. V slovenčine mu vyšli aj romány Bes a Čarodejnica z Florencie, v češtine aj knihy Klaun Shalimar, Zem pod jejíma nohama, Maurův poslední vzdech či kniha Joseph Anton: Vzpomínky, v ktorej rozoberá kauzu Satanských veršov zo svojho pohľadu. Stal sa symbolom stretu intelektuálne slobodného sveta európskej kultúry a náboženského fanatizmu. Salman Rushdie bol štyrikrát ženatý a má dvoch synov. Od čias Satanských veršov po Charlie Hebdo sa akoby prevalila jedna regresívna civilizačná vlna. Kým váš prípad niesol znaky nenávisti, ktorá je svojím spôsobom inštitucionalizovaná, hrozná, ale čitateľná, dnešný terorizmus je nevypočítateľný, udiera bez výstrahy a kruto. Ako vnímate túto stránku príbehu o slobode a nenávisti? „To je príliš zložitá otázka. Terorizmus je terorizmus, ale odpoveďou naň nemá byť terorizovanie. Z môjho uhla pohľadu je literatúra súčasťou kultúry, ktorá vychádza z predpokladu slobody - a to nielen slobody vytvoriť, ale aj slobody publikovať a čítať. Je to kultúra, ktorej som venoval celý svoj život, celé svoje dielo a na ktorej mi záleží najviac zo všetkého. A čo sa týka tejto slobodnej kultúry: nie som pripravený na žiadny kompromis a zasahovanie temnoty.“ Na Slovensku vládla do roku 1989 diktatúra, v nej sa písané slovo, literatúra mohli stať zámienkou na to, že človeka zavreli. Dnes, 25 rokov po páde komunistického režimu, je čítanie viac kratochvíľou než činom občianskeho odporu. Ako vnímate čitateľov a čítanie vy? Môžu dnes knihy meniť životy, sú na svete ľudia, ktorí čítaním riskujú život? „Literatúra sovietskej éry bola veľmi významným aktom odporu, to je bezpochyby. Ale nemám problém s tým, že v otvorenejších, slobodnejších časoch literatúra nemusí byť hrdinská práve takýmto spôsobom. V mnohých častiach sveta sú však čítanie a písanie stále aktmi angažovanosti. Ale nemali by sme klásť príliš veľa dôrazu na knihy. Len veľmi málo kníh dokázalo priamo zmeniť spoločnosť. Možno Chalúpka Strýčka Toma. Veľmi málo ďalších. Ale knihy môžu postupne meniť pochopenie a vnímanie sveta u svojich čitateľov, a tak vlastne môžu meniť to, ako žijeme naše životy. To je to, čo môžeme pripísať knihám: dokážu občas zmeniť jedného čitateľa.“ Virtuálny svet dnes ovládol väčšinu komunikácie. Fakt, že život sa mení na počítačovú hru, je desivý. Akým priateľom či nepriateľom informačných technológií ste? „Mám rád počítače aj smartfóny. Ale nepoužívam ani tablet a nehrám počítačové hry. Dokonca som flirtoval so sociálnymi médiami a zriadil som si účet na twitteri, ale dnes som presvedčený, že toto flirtovanie sa skončilo. Vyberám si a nechcem sa nechať ovládať.“ Jedna vec je vaše rodisko, váš kultúrny kontext, štúdiá, bydlisko, rodina, druhá je váš vlastný svet. Kým sa cítite dnes, v roku 2016, po tom všetkom živote v žiare reflektorov i utajení pod menom Joseph Anton? „Joseph Anton zmizol pred viac ako desiatimi rokmi a tak či tak nikdy som nemal žiadne pochybnosti o tom, kto som, a to aj v tomto najťažšom období. Cítim sa šťastne, bolo mi dopriate žiť na mnohých miestach, a to mi dávalo a dáva široké možnosti ako umelcovi. Mám v sebe mnoho svetov. A okrem toho mám pocit, že som v prvom rade otcom svojich synov, priateľom mojich priateľov a autor mojich kníh.“ Začali sme príbehmi – všetky civilizácie majú svoje rozprávania o človeku, ktorý neváhal za pravdu, morálku, Boha, spravodlivosť – položiť svoj život. A všetky civilizácie s rovnakou radosťou týmito príbehmi dokazujú, že tí druhí nemajú pravdu, majú nesprávneho boha, a preto je spravodlivé vyvyšovať sa nad nimi. Nepočúvame vlastné príbehy o tom, že sa máme mať v úcte a tolerovať sa? Čo nás vedie k nenávisti? „No, možno niektorí z nás počúvajú. Žijeme v časoch veľkých literárnych prekladateľov, takže literatúra - nápady, príbehy, skúsenosti a postoje - ostatných ľudí hovoriacich inými jazykmi, neboli nikdy dostupnejšie. Čím viac ľudia čítajú mimo svojho vlastného jazyka, a to aj v preklade, tým lepšie pre nás pre všetkých.“ Aké budú podľa vás najbližšie roky nášho nestabilného sveta?  „Proroctvo je veda o tom, ako sa mýliť v predpovediach o budúcnosti. Budúcnosť je vždy prekvapením, takže uvidíme. Každopádne, ja to mám s proroctvami veľmi zlé. Mal som nejaké problémy s prorokmi a ich nasledovníkmi v mojej dobe, a, po pravde, nemám záujem o túto prácu.“ Názov románu je v prepočítaní 1000 a jedna noc. Na začiatku sa ocitneme v 12. storočí uprostred polemiky andalúzskeho filozofa Ibn Rušda, známeho pod latinským menom Averroes, a perzského mysliteľa al-Ghazália. Je to klasický spor medzi skeptickým filozofom pokračujúcim v aristotelovskej tradícii hľadajúc racionálne vysvetlenie sveta a fundamentalistickým náboženským mystikom zapáleným pre vieru. Sporom je spochybňovanie, respektíve ospravedlňovanie potreby existencie božej vôle. Samozrejme, rúhačský ateista Ibn Rušd je vo svojich časoch vyčlenený z dobrej spoločnosti pre svoje radikálne ateistické názory. Zato sa k nemu domov nasťahuje prekrásna a náruživá Dunja, ktorá je džinka, teda bytosť z „vymysleného“ sveta. Aj keď samotný Ibn Rušd vo svojej racionalite nezistí, že Dunja je z iného sveta a splodí s ňou mnoho detí. Strihom sa dostávame kdesi o osem storočí neskôr do apokalyptického sveta súčasnej Ameriky, medzi potomkov lásky Ibn Rušda a Dunje, ľudí, ktorí sú trochu zvláštni nielen tým, že nemajú uši, ale aj svojimi záľubami, schopnosťami či introvertnosťou. Dostávame sa do sveta, kde sa zjavuje akési „podivno“, zázračno či záhadno. Svet chcú ovládnuť ako štyria jazdci z Apokalypsy štyria zlí džinovia. Princezná blesku, teda Dunja, sa vracia na svet, aby sa znova zamilovala, tentoraz do svojho pra-pra-potomka a pomohla zachrániť svet a vrátiť mu zmysel. Množstvo príbehov, rozprávkových motívov, bizarných postavičiek z košatého rozprávania sa postupne vrství technikou, ktorú orientálne rozprávky Tisíc a jednej noci rozpracovali do dokonalosti – žiadny príbeh sa neskončí bez toho, aby sa v ňom nezačal aspoň jeden príbeh ďalší.   Tento text ste mohli čítať vďaka tomu, že platíte za obsah. Vážime si to.


V Himalájach pátrajú vrtuľníky po ôsmich nezvestných horolezcoch

Do základného tábora sa mali vrátiť už v piatok.

NAÍ DILLÍ. Vrtuľníky indických vzdušných síl pátrajú po ôsmich nezvestných horolezcoch, ktorí sa stratili na druhom najvyššom vrchu krajiny. Skupina zahŕňa štyroch Britov, dvoch Američanov, Austrálčana a Inda. Tím vyrazil na vrch Nandádéví v Himalájach 13. mája a do základného tábora sa mal vrátiť v piatok. Miestni predstavitelia uviedli, že v oblasti zaznamenali náznaky pádu lavín.Nandádéví vysoký 7 816 metrov je považovaný za jeden z najobtiažnejších v Himalájach, preto priťahuje menej horolezcov než iné vrchy v regióne.


KOMENTÁR JAKUBA FILADanko ukazuje ďalšie svoje limity

U Danka sa hrdosť stratila v bozkoch na výložkách, odbornosť v nomináciách a s autokratickým vyhadzovaním kritikov odišla aj posledná slušnosť.

Mejkap reformovanej strany nevydržal dlho. Prvé hlasy zvnútra začali verejne potvrdzovať to, čo bolo zrejmé už dávno. Slovenská národná strana kapitána Andreja Danka nie je iná, ako bola tá Jána Slotu. Zmenilo sa obsadenie na čele, pár vyslúžilých národniarov odišlo na dôchodok a zlepšil sa marketing. Zdanie zmeny národniarom na chvíľu pomohlo. Je jasné, že bez nich – mejkapu modernej strany ani Danka - by SNS nielenže nebola v parlamente, ale zrejme by kopírovala osud ak nie rovno SDKÚ, tak minimálne KDH. Ale náter má svoje limity a tie sú dané najmä osobnosťami. Dankove limity sa naplno ukázali pri kauze kapitán a odvtedy sa jeho politická podstata ďalej odhaľuje. Do toho zapadá aj čistenie strany od svojich kritikov, na ktoré sa v posledných týždňoch podujal. Aby sme boli spravodliví, v každej strane sa čistka raz za čas stane. Najmä v stranách jedného muža. Nájde sa niekto, kto sa ozve proti straníckej línii, niekedy je to jednotlivec, inokedy celá regionálna organizácia (Mikuláš Dzurinda by vedel rozprávať). A v závislosti od toho, aká tá línia je a s čím je vlastne vnútorná opozícia nespokojná, prichádza upratovanie. Očista by mohla byť prospešná, ak by strana zo svojich radov vyháňala skorumpovaných členov, zlodejov, domácich násilníkov, xenofóbov a rasistov. Ale to sa na Slovensku nedeje prakticky v žiadnej strane a už vôbec nie v SNS. A tak väčšinou odchádzajú členovia s nenaplnenými personálnymi či finančnými ambíciami, zriedkavejšie práve ľudia, ktorí chceli skutočne niečo zmeniť, no narazili. O politikoch, hlavne predsedoch, stranícke upratovanie veľa odhalí. Veľa vypovedá o ich predstave riadenia samotných vecí verejných. Mečiar čistil stranu spôsobom parného valca a Dzurinda ako prefíkaný, ak nie zákerný stratég. Fico zase uplácal trafikami tých, ktorých už nechcel v strane. U Danka sa hrdosť stratila v bozkoch na výložkách, odbornosť vo väčšine nominácií a s autokraticky vyhadzovaním vnútorných kritikov odišla aj posledná slušnosť. Nie že by odstrel kritikov na Slovensku bol niečím výnimočným. Ale v čase keď máme fašistov v parlamente a susedné štáty opúšťajú demokraciu a menia sa na polototality, tak politici s autokratickými sklonmi sú to posledné, čo potrebujeme. Už teraz ich máme, a nielen vo vláde, naozaj dosť.


Fillon si v prieskumoch polepšil, Macron a Le Penová sú stále vo vedení

Polepšil si aj v tábore svojich sympatizantov. Počet tých, ktorí sú rozhodnutí odovzdať mu v prvom kole svoj hlas, stúpol o desať percent.

PARÍŽ. Francúzsky prezidentský kandidát Francois Fillon znížil náskok dvojice svojich najsilnejších súperov, centristu Emmanuela Macrona a kandidátky krajnej pravice Marine Le Penovej. Informovala o tom v sobotu spravodajská stanica Europe 1. Výsledky najnovšieho prieskumu verejnej mienky, ktorý robil inštitút BVA-Salesforce, naznačujú, že Fillon za uplynulý týždeň posilnil svoje pozície a dosiahol nárast preferencií o dva body: pripravených voliť ho je teraz 19 percent voličov. Fillon si polepšil aj v tábore svojich sympatizantov, kde počet tých, ktorí sú už teraz pevne rozhodnutí odovzdať mu v prvom kole svoj hlas, stúpol za uplynulý týždeň o desať percent - na celkových 79 percent v rámci strany Republikáni (LR). Ako uviedla stanica Europe 1, Fillon si svoje pozície posilnil prvýkrát po týždňoch, keď sa stupňoval škandál súvisiaci s údajným fiktívnym zamestnávaním jeho manželky a detí a ďalšími podozreniami. Lídrami prieskumu verejnej mienky pred prezidentskými voľbami vo Francúzsku sú naďalej Macron a Le Penová, ktorých by v prvom kole volilo 25 a 24 percent opýtaných. Fillon by skončil za nimi, na treťom mieste. O ďalšie percento si polepšil aj krajne ľavicový kandidát Jean-Luc Mélenchon, ktorého sa chystá voliť 15 percent respondentov a ktorý v prieskumoch obsadzuje štvrtú priečku. Socialista Benoit Hamon má podporu 11,58 percent potenciálnych voličov a je na piatom mieste. Francúzske prezidentské voľby sa budú konať v dvoch kolách - 23. apríla a 7. mája.


Babiš chce, aby sa o jeho menšinovej vláde hlasovalo pred Vianocami

Líder hnutia ANO chce mať vládu zostavenú do 20. novembra.

PRAHA. Víťaz parlamentných volieb v Česku Andrej Babiš chce, aby sa o dôvere voči jeho menšinovej vláde zostavenej z ministrov z hnutia ANO a nestraníckych odborníkov hlasovalo do Vianoc. Vyjadril sa tak v televíznej diskusnej relácii Partie. Politik počas diskusie uviedol, že chce mať vládu zostavenú do 20. novembra, keď sa po prvý raz stretne Poslanecká snemovňa, aby sa o dôvere mohlo hlasovať ešte pred vianočnými sviatkami. Zatiaľ ale nie je jasné, kto dá takejto menšinovej vláde dôveru. Aby sa tak stalo, potrebuje podporu ďalších 23 poslancov, alebo aby počas hlasovania odišlo 45 poslancov a znížili by tak kvórum, píše spravodajský portál iDNES.cz. "Som pragmatik, budem pokojne plniť aj program iných strán," vyjadril sa Babiš o tom, ako bude vyzerať program jeho menšinovej vlády. S predčasnými voľbami, ktoré by mohli prísť po opakovanom vyslovení nedôvery trom vládam alebo po rozpustení Poslaneckej snemovne, neráta. V prípade, ak by mali iné strany záujem o účasť vo vláde a boli by ochotné spolupracovať, Babiš označil viacero "zaujímavých osobností", vrátane Václava Klausa mladšieho z ODS, ktorý je straníckym expertom na školstvo. Okrem toho spomenul aj Janu Černochovú z ODS a Jana Hamáčka z ČSSD, ktorí sa zase orientujú v oblasti obrany. Súčasný minister obrany Martin Stropnický sa zrejme presunie na rezort zahraničia, to však Babiš nepotvrdil.


Platobná karta, vodováha aj teplomer. Telefóny nahradili tucet zariadení

SAN FRANCISCO, BRATISLAVA. Kde máte svoj walkman, zápisník s adresami alebo automapu? Možno práve tam, kde skončil váš okenný teplomer. Redaktori magazínu CNBC zostavili prehľad miest, kde mobily víťazia nad svojimi predchodcami. Mobil dokáže prehrávať hudbu, mobil si poradí aj s videami. Hoci sa žiadny z nich nedokáže pochváliť takou dobrou energetikou ako majú vreckové MP3 prehrávače, telefóny predsa len prevzali štafetu. Ich prednosťou je, že ich máme stále vo vrecku a cez internet dokážu pristúpiť k hudbe na požiadanie. A ak príde na vysielanie rádií, telefón nezaostáva. Každá kalkulačka je vďaka fyzickým tlačidlám a dobre čitateľnému displeju pohodlnejšia ako dotykový displej mobilu, takže sa netreba báť z toho, že by zmizla z pracovných stolov. Členovia domácností a študenti však nemerajú výkony, ale zaujíma ich výsledok. Mobil je tou najrýchlejšou cestou k výpočtom. Na čo je v domácnosti vodováha, ak v nej nebýva remeselník? To zistíte vo chvíli, keď prinesiete domov novú chladničku alebo práčku. Treba na nich nastaviť nožičky tak, aby boli stroje vo váhe. Aj tu pomôže mobil. Stačí nahodiť appku a zvyšok už zamerajú senzory. S kompasom to tiež nie je iné, hoci záhradkári veľmi dobre vedia, ktorá strana je v ich záhradke ktorá. Mobil síce nenapcháte do bankomatu, aby ste z neho vytiahli hotovosť, na mnohých miestach ním však môžete zaplatiť. Hoci by ste mali dva tucty kariet, nie je potrebné plniť nimi peňaženku. Platobných systémov je mnoho, každý z nich je pripravený pojať karty rôznych bánk. Veď i kartové spoločnosti pracujú na tom, aby riešili transakcie a nemrhali čas výrobou plastových kartičiek s čipmi. Určite si spomeniete na éru vreckových hotspotov. Vsuniete SIMku do malej škatuľky, a tá sa cez WiFi podelí o pripojenie s notebookom, tabletom a ďalšou elektronikou. Dnes nepotrebujete žiadnu špeciálnu výbavu, všetko je v mobile samotnom. Stačí spustiť zdieľanie pripojenia. Nákupný zoznam, telefónne čísla či zoznam úloh ktoré treba dnes stihnúť. Čo sme nosili na papierikoch vo vreckách, to je dnes v telefónoch. Kde sú staré časy vreckových organizátorov od Casia, či plánovacích zošitkov najrôznejších druhov? Veľa vecí sa dá skontrolovať alebo zariadiť z mobilu bez toho, aby bolo potrebné nosiť so sebou notebook. Pre mnohých sa stal notebook iba príležitostným pomocníkom v teréne, hoci ešte pred rokmi bez neho nevykročili cez dvere domova či kancelárie von. Papierové knihy sú fajn - zabavia a znesú všetko. Nové tituly však mnohí čítajú výhradne na displejoch svojich mobilov, alebo elektronických čítačiek. A ak k tomu pripočítame audioknihy, tie papierové predsa len museli trocha ustúpiť moderným technológiám. Málokto už pozerá na okenný rám s teplomerom, aby odhadol ako sa má obliecť. Jediný pohľad na displej mobilu prezradí nielen to ako je vonku v tejto chvíli, ale aj ako bude počas dňa. A ak sa presuniete z jedného kúta kraja do druhého, i mobil to spozná. Mapy v mobile majú pred atlasmi a skladačkami veľkú výhodu. Ukážu vám prstom na miesto kde ste, a povedia vám ktorým smerom sa máte vydať, aby ste sa dostali do cieľa. Mnohí už možno aj zabudli na to, ako sa papierová mapa používa. Budík na nočnom stolíku a ranné pípanie - čo bolo štandardom minulých desaťročí, to odchádza do zabudnutia. Mobil vie každý deň budiť v inom čase a ak si prehliadnete aplikácie, nájdete aj také ktoré berú ohľad na okolnosti - vytiahnu vás z postele pred nečakanou zápchou na ceste, či po výdatnom snežení aby ste prišli do práce včas. Kompakt vo vrecku a mobil v druhom? To sa už jednoducho nenosí. Ak čosi odfotíte, pekne sa vám všetko poupratuje, roztriedi, popíše, nazdieľa a možno aj upraví k lepšiemu. Ak by výrobcovia fotoaparátov nezaostali v zmenšovaní a nafukovaní displejov, možno by sa ešte nejaký čas udržali v rukách más, ktoré ich pustili k vode.


Menový fond: Brexit bude mať negatívny vplyv na Írsko

V odľahlejších oblastiach môže mať brexit vplyv na ekonomickú aktivitu a zamestnanosť.

DUBLIN. Medzinárodný menový fond (MMF) očakáva, "negatívny a značný" vplyv brexitu na Írsko v strednodobom časovom horizonte, ostrovná ekonomika si však udrží rast. MMF vo svojej správe o Írsku konštatuje, že rast jeho hospodárstva je aktuálne robustný a strednodobé vyhliadky zostávajú pozitívne. Upozornil však, že krajina bude čeliť problémom, vrátane dôsledkov brexitu. Hoci sa vlaňajšie rozhodnutie Britov vystúpiť z Európskej únie (EÚ) zatiaľ veľmi neodrazilo na výkone írskej ekonomiky, v strednodobom časovom horizonte pocíti negatívne dôsledky, a značné, skonštatoval MMF. Zvlášť v odľahlejších oblastiach Írska môže mať brexit citeľný vplyv na ekonomickú aktivitu a zamestnanosť. Fond v správe o Írsku, ktorá nesúvisí s nedávnym záchranným programom, poukazuje tiež na možné globálne zmeny korporátnych daní. To tiež vyvoláva neistotu vzhľadom na významnú úlohu nadnárodných spoločností v Írsku a ich podiel na výkone jeho ekonomiky. Americký prezident Donald Trump by totiž chcel znížiť daň pre firmy o viac ako polovicu, z 35 % na 15 %. A aj Spojené kráľovstvo avizovalo, že má v pláne výrazne zredukovať firemnú daň, aby po brexite prilákalo do krajiny zahraničné spoločnosti. MMF preto Írsku odporúča, aby posilnilo "dynamiku domáceho hospodárstva". Poukázal pritom na problémy domáceho trhu s bývaním. Tie sú podľa neho kombináciou súčasného oživenia dopytu a ťažkostí, ktoré spôsobil pád realitného trhu počas globálnej finančnej krízy a veľký objem zlých úverov. Fond odporúča "dobre odstupňované dane" z voľných pozemkov a urýchlenie reštrukturalizácie úverov stavebných firiem a ďalšie opatrenia na oživenie trhu s bývaním.


Trumpov syn zverejnil maily k angažovanosti Rusov vo voľbách v USA

Zverejnenie mailov

Otázky a odpovede

Tajná dohoda

WASHINGTON. Najstarší syn amerického prezidenta Donalda Trumpa na twitteri zverejnil elektronickú korešpondenciu, ktorá ukazuje, že z Ruska vlani prišla ponuka poskytnúť kompromitujúce informácie na súperku Donalda Trumpa v prezidentských voľbách Hillary Clintonovou. Sám Donald Trump mladší sa ale v jednom z e-mailov zveruje, že sa mu taký nápad páči. Jeho otec v reakcii na zverejnenie korešpondencie o svojom synovi vyhlásil, že "tlieska jeho transparentnosti". "Ruský generálny prokurátor ponúkol poskytnúť Trumpovej kampani isté úradné dokumenty a informácie, ktoré by mali kompromitovať Hillary a jej styky s Ruskom a ktoré by mohli byť vášmu otcovi veľmi prospešné," napísal vlani 3. júna publicista Rob Goldstone, ktorý stretnutie medzi Trumpom mladším a ruskou právničkou Natáliou Veselnickou sprostredkoval. "Ide skutočne o veľmi vysokú úroveň a o citlivé informácie, ale je to súčasť snahy Ruska a jeho vlády podporovať pána Trumpa," uviedol Goldstone. "Ak to je to, čo hovoríte, potom sa mi to páči, hlavne neskôr v lete," odpovedal Trump mladší Goldstoneovi. S Veselnickou sa Trumpov syn stretol 9. júna 2016 v Trump Tower v spoločnosti Trumpovho zaťa Jareda Kushnera a vtedajšieho šéfa Trumpovej kampane Paula Manaforta. Mailov sú celkom štyri stránky a pochádzajú zo začiatku vlaňajšieho júna. Ich zverejnenie Trump mladší vysvetlil snahou byť "úplne transparentné". A to sa mu podľa reakcie jeho otca bez výhrady podarilo. "Môj syn je veľmi kvalitným človekom a ja tlieskam jeho transparentnosti," uviedol šéf Bieleho domu vo vyhlásení, ktoré médiám tlmočila jeho hovorkyňa Sarah Huckabeeová Sandersová. Veselnická v rozhovore s televíziou NBC News povedala, že žiadny kompromitujúci materiál na Clintonovú nemala a že chcela hovoriť o tzv. Magnitského zozname, ktorý vystavuje americkým sankciám ruských činiteľov porušujúce ľudské práva. Trump mladší už skôr potvrdil, že schôdzka sa konala, ale žiadne "dôležité informácie" o súperke svojho otca na nej vraj nedostal. Informácie o stretnutí syna Donalda Trumpa s ruskou právničkou preskúma senátny výbor pre tajné služby, jeden z troch kongresových výborov, ktorý sa dlhodobo zaoberá kauzou ruského vplyvu na americkej prezidentské voľby. Podľa televízie NBC sa na tom členovia výboru dohodli bez spresnenia dátumu zasadnutia. Prezidentov najstarší syn Donald junior si v súvislosti s chystaným vypočutím zaistil služby právneho poradcu. Niektorí demokratickí členovia výboru považujú obsah korešpondencie za jasný dôkaz snahy Ruska o pomoci vo voľbách Trumpovi, ktorého tím podľa nich s Moskvou aktivity koordinoval. "Tie e-maily ukazujú, že už nie je otázkou, či sa (Trumpova) kampaň usilovala o súčinnosť s nepriateľskou zahraničnou mocnosťou, aby podkopala americkú demokraciu," vyhlásil popredný demokrat vo výbore Ron Wyden. Republikáni zas nabádajú k zdržanlivosti. Podľa senátorky Susan Collinsovej síce korešpondencia Trumpa mladšieho "vyvoláva otázky", avšak doteraz bola vidieť len "časť celkového obrazu". Preto podľa nej neradno robiť súdy pred Trumpovým vystúpením vo výbore. Veselnická má podľa amerických médií blízko Kremľa. Hovorca ruského prezidenta Dmitrij Peskov ale v pondelok novinárom povedal, že o právničke tohto mena v Kremli nikto nič nevie.


Tisícky Austrálčanov protestovali proti prísnej prisťahovaleckej politike

CANBERRA. Tisícky Austrálčanov sa v sobotu zapojili do celoštátnych protestov proti reštriktívnej prisťahovaleckej politike vlády, na základe ktorej sú utečenci a žiadatelia o azyl už viac ako šesť rokov umiestňovaní do centier na ostrovoch v Tichom oceáne. Informovala o tom agentúra DPA. Austrálska vláda opatrenia presadila v júli 2013. Azylantov, ktorí sa snažia dostať sa do krajiny na lodiach, umiestňuje na neurčitú dobu do táborov na ostrove Manus, ktorý patrí Papue-Novej Guinei, či na ostrov Nauru, kde čakajú na vybavenie svojej žiadosti o azyl. V táboroch sa podľa DPA stále nachádza okolo 900 ľudí. Sobotňajšie zhromaždenia zorganizovala nezisková organizácia Refugees Action Coalition (RAC), ktorá vedie kampaň za práva utečencov. Protesty sa uskutočnili v hlavnom meste Canberra a v ďalších mestách vo všetkých austrálskych štátoch a teritóriách. Približne 250 ľudí sa zhromaždilo v Canberre. Demonštranti vládu žiadali, aby všetkých žiadateľov o azyl dopravila do Austrálie a zavrela utečenecké centrá. RAC tvrdí, že v roku 2019 len na ostrove Manus zaznamenali viac ako 100 vážnych pokusov o sebapoškodenie alebo samovraždu, najmä po májových voľbách, v ktorých zvíťazila stredopravicová koalícia premiéra Scotta Morrisona. Nový premiér Papuy-Novej Guiney James Marape, ktorý má v sobotu navštíviť Canberru, Austráliu požiadal, aby určila termín zatvorenia utečeneckého tábora na ostrove Manus.


Izraelského premiéra kvôli korupčným kauzám opäť vypočúvala polícia

Netanjahua vypočula polícia v súvislosti s dvoma trestnými stíhaniami.

JERUZALEM. Izraelská polícia vypočúvala vo štvrtok premiéra Benjamina Netanjahua v súvislosti s prebiehajúcim vyšetrovaním dvoch korupčných káuz. Výsluch Netanjahua prebehol v mieste jeho bydliska v Jeruzaleme. Informovala o tom agentúra DPA s odvolaním sa na izraelské médiá. K štvrtkovému vypočutiu premiéra, ktoré bolo už piatym v poradí, došlo po tom, čo sa bývalý šéf jeho úradu Ari Harow stal v septembri korunným svedkom v najmenej jednej korupčnej kauze. Netanjahua vypočula polícia v súvislosti s dvoma trestnými stíhaniami: v tzv. "Kauze 1000", v ktorej ide o prijímanie darov od viacerých miliardárov výmenou za protislužby, ako aj v "Kauze 2000", ktorá sa týka rokovaní medzi premiérom a nemenovaným vydavateľom periodickej tlače so zámerom ovplyvniť mediálny trh. Benjamin Netanjahu spájanie svojej osoby s oboma kauzami rozhodne odmieta. Tvrdí, že ide o "honbu na čarodejnice", ktorú zorganizovali médiá s cieľom diskreditácie a zvrhnutia jeho konzervatívnej vlády.


Sólymos ocenil tvorcov Envirostratégie aj projektu DriDanube

Šéf envirorezortu udelil 32 ocenení pri príležitosti Svetového dňa životného prostredia.

BRATISLAVA. Vízia zelenšieho Slovenska Envirostratégia 2030 aj projekt DriDanube získali Cenu ministra životného prostredia Lászlóa Sólymosa (Most-Híd). Šéf envirorezortu udelil v pondelok v Bratislave 32 rezortných ocenení pri príležitosti Svetového dňa životného prostredia. "Neraz stojíme pred otázkou, nakoľko môžeme dopustiť, aby pokrok a modernizácia našej spoločnosti išli na úkor životného prostredia. Je preto nutné, aby sme si vedeli uctiť ľudí, ktorí na základe svojich odborných skúseností poznajú na túto otázku odpoveď," uviedol Sólymos na margo ocenenia autorov vízie environmentálnej politiky. Prípravu a koordináciu Envirostratégia 2030 zastrešoval Inštitút environmentálnej politiky. Pri tvorbe tohto dokumentu sa zišlo 160 odborníkov zo štátneho, súkromného, vedeckého a neziskového sektora. Venuje sa ochrane prírody, zmene klímy a ochrane ovzdušia a zelenému hospodárstvu vrátane efektívneho nakladania s odpadmi. Envirostratégiu vo februári schválila vláda, ktorá zároveň zaviazala všetky ministerstvá, aby napĺňali jej ciele. Ďalší z hlavných ocenených projektov nazvaný DriDanube sa zaoberá problematikou sucha v dunajskom regióne. Cenu zaň si prevzala Lotta Blaškovičová zo Slovenského hydrometeorologického ústavu, ktorá patrí medzi uznávaných odborníkov v oblasti hydrológie na Slovensku. Cenu ministra životného prostredia udeľuje envirorezort ako nefinančné čestné ocenenie za mimoriadne výsledky alebo dlhoročný prínos v starostlivosti o životné prostredie a rozvoji environmentalistiky od roku 1999. Celkovo bolo tento rok udelených deväť cien ministra, 11 čestných uznaní a 12 ďakovných listov.


Hamšík sa stal čestným občanom mesta pri Neapole

O udelení čestného občianstva rozhodla mestská rada Castel Volturna.

CASTEL VOLTURNO. Slovenský futbalový reprezentant Marek Hamšík sa stal čestným občanom mesta Castel Volturno. O udelení čestného občianstva kapitánovi SSC Neapol jednohlasne rozhodla v nedeľu na svojom zasadnutí mestská rada Castel Volturna. Na slávnostnom obrade, na ktorom sa zúčastnilo približne tisíc ľudí, mu udelil titul starosta mesta Dimitri Russo. "Marek je skvelý futbalista a príkladný občan nášho mesta," poznamenal Russo. "Castel Volturno je mojím druhým domovom. Pred dvanástimi rokmi som si ho vybral a nikdy som to neoľutoval. Tu sa nachádza tréningové centrum SSC, žije sa tu vynikajúco. Tu sa narodili moje deti, našiel som si tu nových priateľov. Nikdy som tu nemal žiadny problém, miestni ľudia sú výborní. Ďakujem veľmi pekne za toto vyznamenanie. Som na to veľmi hrdý," povedal Hamšík pre svoju oficiálnu webstránku. Castel Volturno v provincii Caserta sa nachádza približne 35 kilometrov severozápadne od Neapola.


V piatok dalšie pojednávanie v kauze vraždy Miroslava Sýkoru

Naposledy sa v kauze malo pojednávať v marci.

BRATISLAVA. Pojednávanie v prípade vraždy údajného zakladateľa zločineckej skupiny sýkorovci Miroslava Sýkoru z roku 1997 by malo na Okresnom súde Bratislava I pokračovať v piatok. Naposledy sa v tejto kauze malo pojednávať v marci, jeden z obžalovaných Marek L. sa však pre hospitalizáciu ospravedlnil. Na pláne pojednávania bol vtedy výsluch viacerých svedkov vrátane odsúdeného Juraja Ondrejčáka, zvaného Piťo. Vypovedať mal tiež Ivan Lexa, ktorý sa však dopredu ospravedlnil. Pred súdom stoja v kauze vraždy Miroslava Sýkoru štyria obžalovaní. Ľuboš Ferus, označovaný za šéfa podsvetia v Nitre, bol podľa obžaloby organizátorom vraždy, Marek L., Richard B. a Milan M. sa na skutku podieľali ako spolupáchatelia. Všetci štyria obžalovaní svoju vinu odmietajú. Podľa prokuratúry tvorili štyria obžalovaní skupinu, do ktorej patrili dnes už nebohí Peter K., prezývaný Duran, a Radoslav L., policajt a brat Mareka L. Na vražde Sýkoru mal údajne záujem predovšetkým Duran, pričom išlo o spor o vplyv v podsvetí a zisky z nezákonnej činnosti. Duran nakoniec zahynul krátko po Sýkorovi pri výbuchu auta, Radoslava L. zastrelili. Miroslav Sýkora je považovaný za zakladateľa zločineckej skupiny sýkorovcov. Zastrelili ho vo februári 1997 na parkovisku pred bratislavským hotelom Holiday Inn. Na následky zranení zomrel v nemocnici aj jeho vodič Peter R. Na predošlých pojednávaniach v tomto prípade ako svedkovia vypovedali napríklad odsúdení Mikuláš Černák, Miloš Kaštan, Róbert Lališ alebo Ladislav Bališ.


Sneh na  horách nie je stabilný, hrozia samovoľné lavíny

LIPTOVSKÝ HRÁDOK. Vo Vysokých, Západných a Nízkych Tatrách, ako aj v Malej Fatre, pretrváva v stredu mierne lavínové nebezpečenstvo, druhý stupeň z päťdielnej medzinárodnej stupnice. Tento stupeň platí najmä od poludňajších hodín, kedy sa sneh vplyvom výrazného oteplenia a dažďa premočí. Ako TASR informoval Martin Buliak zo Strediska lavínovej prevencie Horskej záchrannej služby, vo Veľkej Fatre je len malé lavínové nebezpečenstvo, prvý stupeň. "Počas utorka (25.4.) sneh vplyvom slnečného žiarenia sadal a stabilizoval sa, vypadli časté lavínové dráhy. Vysoké teploty počas dňa a chýbajúci mráz počas noci spojený s dažďom výrazne destabilizoval snehovú pokrývku. Na strmších miestach hrozia samovoľné lavíny a splazy," upozornil Buliak. Počas stredy lavínoví špecialisti očakávajú ďalší prílev teplého vzduchu a dážď. "Spôsobí to premočenie snehovej pokrývky, na strmších miestach budú hroziť samovoľné lavíny," ozrejmil. Súčasne dodal, že na mnohých miestach, predovšetkým na úpätiach stien a v žľaboch je pod vrstvou nového snehu vrstva krúpkov, ktoré výrazne znižujú stabilitu snehovej pokrývky.


Pestrá literárna tvár Bratislavy

Bratislava v minuloročných knihách nehrala kľúčovú rolu. Bola v nich skôr v pozícii prostredia.

Ako porotkyňa ceny Anasoft Litera som mala v rukách prakticky všetky knihy pôvodnej slovenskej prózy za minulý rok. Jeden z vedľajších bonusov takejto pocty je, že som mala možnosť uvedomiť si, ako sa Bratislava zjavuje naprieč rôznymi žánrami v súčasnej literatúre. Za uplynulý rok nevznikla kniha, kde by Bratislava hrala úplne kľúčovú rolu, bola skôr v pozícii prostredia. No aj tak predviedla svoju rozmanitosť. Napríklad v knihe Sprisahanie v Prešporku sa objavila vo svojej uhorskej podobe, v knihe Bratislavský obchodník odhalila svoju obľúbenú medzivojnovú tvár, celkovo 20. storočie prebehla v románe Vila Klára a osobne ma najviac prekvapilo, ako sa stala súčasťou „upírskeho“ románu Príšery z prímestskej štvrte, kde sa jedným z upírskych sídel stala budova Filozofickej fakulty UK na Gondovej. Bratislava má svoju pestrú literárnu tvár, v ktorej sa, dúfam, bude aj naďalej zrkadliť skutočnosť i fantázia spojená s týmto mestom.


Ísť do Manchestru City bolo moje najlepšie rozhodnutie v živote, tvrdí Mak

Zo súperov sú konkurenti. Mak v Zenite bojuje o miesto s hráčmi, ktorých vo Francúzsku zdolal.

PETROHRAD. Na slovenskú futbalovú reprezentáciu čaká v piatok v Trnave proti Litovčanom (20.45 h) štvrtý kvalifikačný zápas o účasť na majstrovstvách sveta 2018 Jeden zo zverencov trénera Jána Kozáka však už do Ruska prenikol. Ofenzívny univerzál Róbert Mak v lete vymenil grécky PAOK Solún za Zenit Petrohrad. "Oproti Grécku je tu veľa rozdielov, predovšetkým podnebie," povedal Róbert Mak v rozhovore pre web Medzinárodnej futbalovej federácie (FIFA). "Zenit je úspešný klub, ktorý mieri vysoko v lige aj v Európe. Máme skvelé mužstvo aj trénera. V mojej kariére je to veľký krok vpred," zdôraznil. "Pokúsim sa pomôcť tímu, akokoľvek budem môcť, predovšetkým gólmi a asistenciami. Dobre sme vstúpili do ruskej ligy aj Európskej ligy, chceme pokračovať v dobrých výsledkoch v oboch súťažiach," pokračoval 25-ročný krídelník či útočník. "Kouč Mircea Lucescu mi doprial dostatok času na to, aby som si zvykol na nové prostredie. Dúfam, že je s mojimi výkonmi spokojný. Myslím si, že Zenitu môžem pomôcť a že dosiahneme veľa úspechov," skonštatoval Mak. Po Kamilovi Čontofalskom, Martinovi Škrtelovi a Tomášovi Hubočanovi je štvrtým Slovákom v drese Zenitu. "Tomáš mi dal mnoho rád. Všetci mi vraveli, že Petrohrad je nádherné mesto, o klube som počul len dobré veci," skonštatoval Mak, ktorý v nedeľu skóroval na pôde Tereku Groznyj. Hostia však prehrali 1:2. Bratislavský rodák sa v júni predstavil na majstrovstvách Európy vo Francúzsku. Slovákov na ceste do osemfinále nakoplo víťazstvo 2:1 nad Rusmi v základnej B-skupine. Mak vtedy na Štadióne Pierra Mauroya v Lille bojoval aj proti Olegovi Šatovovi a Alexandrovi Kokorinovi, s ktorými súperí o miesto v základnej zostave Zenitu. "Na ten zápas mám krásne spomienky. Zvíťazili sme a to nám pomohlo k prieniku zo skupiny. Šatov a Kokorin sú skvelí futbalisti a moja úloha je o to náročnejšia, že v ruskej lige nemôže za mužstvo nastúpiť viac než šesť cudzincov. To je dôvod, pre ktorý som sa nerozhodol pre Zenit ihneď, ale po dôkladnom uvažovaní," priznal. "Dospel som k záveru, že mám na to, aby som bol v základnej zostave a nie na lavičke. Konkurencia je veľká, to som však chcel," uviedol Mak, ktorý po svojom prestupe čelil istej forme kritiky od reprezentačného trénera Jána Kozáka pre toto rozhodnutie. Začiatok bojov o MS 2018 v Rusku Slovákom nevyšiel podľa predstáv. V F-skupine dvakrát podľahli 0:1 - najskôr Angličanom v Trnave a následne Slovincom v Ľubľane. Potom však prišlo výsledkovo presvedčivé trnavské víťazstvo nad Škótmi (3:0), pričom Slováci pookriali aj herne. Dvojgólový Mak, ktorý prihral na tretí gól Adamovi Nemcovi, bol ústrednou postavou súboja. "Dva razy sme nemali šťastie. Od Angličanov sme dostali gól v 95. minúte, proti Slovincom to bol vyrovnaný duel, napokon zavážilo domáce prostredie. Proti Škótom sme si už nemohli dovoliť zaváhanie. Ak by sme prehrali, nemali by sme už prakticky žiadnu šancu," naznačil. "Vzchopili sme sa však a ukázali sme, že Slovensko je také dobré ako predtým. Som rád, že som strelil dva góly, ale najdôležitejšie boli tri body. Teraz potrebujeme víťazstvo nad Litvou a sme späť v hre.," upresnil. Slováci sú s tromi bodmi na piatej pozícii, na druhé miesto však majú len dvojbodové manko. Sedembodové Anglicko je lídrom F-skupiny. "Angličania sú favoriti, my však môžeme vybojovať druhú priečku a ísť do baráže. Navyše, vo futbale nikdy neviete, možno ešte zabojujeme aj o prvú pozíciu," vyhlásil bývalý hráč 1. FC Norimberg. Maka spája s Anglickom viacero skutočností, vyrástol v akadémii Manchestru City. "Mal som asi pätnásť rokov, keď som odišiel do Anglicka. Ešte som nemal ani ukončenú školu. Pre rodičov to bolo náročné, ale o rok neskôr aj oni prišli do Manchestru," vysvetlil. "Spočiatku to bolo veľmi ťažké, ale dnes viem, že to bolo moje najlepšie rozhodnutie v živote. Vďaka akadémii Manchestru City som hráčom, akým som. Veľa som sa tam naučil. Doma by sa mi to nikdy nepodarilo." Autor deviatich gólov v 33 vystúpeniach v reprezentačnom drese je presvedčený, že svetový šampionát v Rusku bude na vysokej úrovni. Aj preto dúfa, že Slováci na ňom nebudú chýbať. Loading
 ... "Myslím si, že MS budú skvelé a každý bude spokojný. Budujú sa krásne štadióny, bude sa hrať v nádherných mestách. Bude to oslava futbalu a naozaj by som bol rád, aby pri tom bolo aj Slovensko. Verím, že máme na to, aby sa nám to podarilo," dodal pre web FIFA Róbert Mak. Na Slovákov čaká po piatkovom súboji proti Litve ešte jeden duel - kalendárny rok uzavrú prípravným zápasom proti Rakúšanom (hrá sa v utorok 15. novembra o 20.45 h vo Viedni na Štadióne Ernsta Happela).


Hunter Biden odstúpi z predstaventva čínskej spoločnosti BHR

Jeho otec Joe Biden je možným súperom Donalda Trumpa v prezidentských voľbách.

LONDÝN. Hunter Biden 31. októbra odstúpi zo správnej rady čínskej spoločnosti BHR z dôvodu útokov zo strany amerického prezidenta Donalda Trumpa. Informovala o tom v nedeľu na svojej webovej stránke stanica BBC, ktorá dopĺňa, že Hunterov otec Joe Biden je Trumpov možný súper v budúcoročných prezidentských voľbách. Hunter Biden vo vyhlásení, ktoré sprostredkoval jeho právnik, oznámil, že 31. októbra odstúpi zo správnej rady spoločnosti BHR. Právnik takisto uviedol, že v prípade, ak jeho otca zvolia za prezidenta, Hunter Biden nebude pracovať pre žiadnu zahraničnú spoločnosť. Trump vyzval Čínu a Ukrajinu, aby Joea Bidena vyšetrovali v súvislosti s aktivitami jeho syna v oboch týchto krajinách bez toho, že by mal dôkaz o previnení. Trump v júli ukrajinského prezidenta Volodymyra Zelenského žiadal o vyšetrovanie svojho demokratického rivala Joea Bidena a jeho syna Huntera Bidena, ktorý bol členom správnej rady ukrajinskej plynárenskej spoločnosti Burisma, s ktorou sa spájali korupčné praktiky. Demokrati v americkom Kongrese sa domnievajú, že Trump pozastavil pomoc pre Ukrajinu, aby to mohol využiť pri nátlaku na Kyjev. Trumpove údajné snahy o diskreditáciu Bidena, jeho možného súpera v budúcoročných prezidentských voľbách, motivovali demokratov, aby v Kongrese iniciovali proces, ktorý by mohol viesť k ústavnej žalobe na prezidenta (impeachmentu). Trump tieto snahy opakovane spochybnil.


Američania neobmedzili palebnú silu sýrskej armády, vyhlásil Asad

Podľa sýrskeho prezidenta jeho režim už žiadne chemické zbrane nemá.

DAMASK. Raketový útok na sýrsku leteckú základňu, ktorý minulý týždeň podnikli Američania v reakcii na zásah sýrskych civilistov chemickými zbraňami, neobmedzil palebnú silu sýrskej armády. Sýrsky prezident Bašár Asad to vyhlásil v rozhovore, ktorý vo štvrtok zverejnila agentúra AFP. Asad sa tiež ohradil proti snahe Západu presadiť medzinárodné vyšetrovanie chemického incidentu, pri ktorom pred týždňom zahynuli na severe Sýrie desiatky civilistov, vrátane mnohých detí. Západ tvrdí, že za otravu ľudí môže útok sýrskej armády. Asad to ale poprel s tým, že ide o "umelú konštrukciu". "Podľa nás je to na sto percent konštrukcia. Náš dojem je, že Západ, predovšetkým Spojené štáty, sú komplici teroristov a celú túto historku vytvorili, aby mali zámienku k útoku," povedal Asad v prvom interview od chemického incidentu v Chán Šajchúne a americkej odvety. "Nevlastníme chemické zbrane. Pred niekoľkými rokmi, v roku 2013, sme sa vzdali celého nášho arzenálu. A aj keby sme také zbrane vlastnili, nikdy by sme ich nepoužili," povedal tiež Asad. "Ohľadom medzinárodného vyšetrovania budeme spolupracovať s Rusmi. Ale (vyšetrovanie) musí byť nestranné. Môžeme dovoliť vyšetrenie len a len vtedy, ak bude nestranné a ak zabezpečí, že sa ho zúčastnia nestranné krajiny, aby sme si mohli byť istí, že ho nevyužijú na politické ciele, "dodal sýrsky prezident. "Jediné informácie, ktoré má svet k dispozícii, sú tie, ktoré zverejnila odnož al-Káidy," povedal tiež Asad a poukázal na radikálnu povstaleckú skupinu Džabhat Fatah aš-Sam (Front dobytie Sýrie), ktorá spoločne s ďalšími rebelmi ovláda Chán Šajchún. Skupina nedávno oznámila, že väzby s al-Káidou prerušila. Sýrsky prezident tiež kritizoval americký prístup k hľadaniu riešení sýrskej občianskej vojny. Postup USA nie je podľa Asada seriózny.


Na Havaj mieri mohutný hurikán, guvernér vyhlásil stav ohrozenia

Hurikán najvyššej - piatej kategórie má sprevádzať silný dážď a vietor.

HONOLULU. Guvernér amerického štátu Havaj David Ige vyhlásil stav ohrozenia pred príchodom mohutného hurikánu, ktorý má súostrovie zasiahnuť v najbližších dňoch. Hurikán najvyššej - piatej - kategórie Lane, sprevádzaný silným dažďom a vetrom s rýchlosťou takmer 260 kilometrov za hodinu, má ponad Havaj prechádzať od stredy do piatka. Vyhlásenie stavu ohrozenia má zlepšiť koordináciu prijímania mimoriadnych opatrení. "Pomôže nám to vopred zmobilizovať služby a zdroje v záujme zaistenia bezpečnosti našich komunít," zdôvodnil vyhlásenie mimoriadneho stavu guvernér Ige, ktorého citovala agentúra DPA. Súčasne vyzval obyvateľov a návštevníkov, aby sa pripravili na "mohutný úder" tohto hurikánu, ktorý sa v stredu ráno nachádzal asi 800 kilometrov juhovýchodne od havajskej metropoly Honolulu. Primátor Honolulu Kirk Caldwell predtým vyzval spoluobčanov, aby si prichystali "hurikánový balíček" obsahujúci potreby na 14 dní. "Búrka k nám môže priniesť dlhotrvajúci intenzívny dážď, nebezpečné záplavy, vysoký príliv a ničivý vietor," varoval Caldwell. Miestne úrady vydali varovanie pred záplavami, ktoré platí od stredy do soboty pre celé územie štátu Havaj. Najväčší ostrov Havaj (Big Island), ktorý sa stále spamätáva z následkov trojmesačnej erupcie sopky Kilauea, má hurikán zasiahnuť v priebehu štvrtka. Od stredy je až do odvolania zrušené vyučovanie na všetkých havajských štátnych školách. V niektorých oblastiach štátu môže napadnúť až 51 centimetrov zrážok, čo môže vyvolať prívalové povodne a zosuvy pôdy. Niektoré lokality by sa v ich dôsledku mohli stať na niekoľko týždňov až mesiacov neobývateľnými, takže obyvatelia boli vyzvaní, aby sa pripravili na prípadné evakuácie, napísala agentúra Reuters. Americký Červený kríž sa v prípade potreby pripravuje na otvorenie evakuačných stredísk. Havajčania si už podľa agentúry AP začali zhromažďovať zásoby pitnej vody, cestovín, toaletného papiera a ďalších potrieb.


Súd vytýčil nový termín pojednávania s rozhodcami, ktorí sú obvinení z korupcie

V prípade je za korupciu stíhaných 14 osôb.

BRATISLAVA. Špecializovaný trestný súd (ŠTS) v Pezinku vytýčil nový termín hlavného pojednávania, na ktorom bude rozhodovať o návrhu dohôd o vine a treste, ktorú uzavrel nedávno s rozhodcami a delegátmi Stredoslovenského futbalového zväzu prokurátor Úradu špeciálnej prokuratúry (ÚŠP). V tomto prípade je za korupciu stíhaných 14 osôb. Pôvodný termín na 14. novembra je zrušený a nový termín je vytýčený na 27. novembra. Informovala o tom hovorkyňa ŠTS Katarína Kudjáková. Dôvody zrušenia pôvodného a vytýčenie nového termínu nie sú známe. Prokurátor ÚŠP podal 4. októbra na ŠTS návrh na schválenie dohôd o vine a treste a vydanie odsudzujúceho rozsudku. Korupcie sa mali obvinení dopustiť v šiestich futbalových zápasoch III., IV. a V. futbalovej ligy Stred, odohratých v apríli až júni 2018. Niektoré podplácajúce osoby v kauze sú stíhané v samostatných veciach, ktoré sú v rôznych štádiách. Ďalšie osoby už boli odsúdené a u iných prebieha trestné stíhanie. Vyšetrovateľ národnej protikorupčnej jednotky koncom februára tohto roka skončil prípravné konanie v prípade športovej korupcie, ktorá bola odhalená v júli 2018. Prokurátorovi predložil návrhy na začatie konania o vine a treste u 19 obvinených. V prípade dvoch osôb bol predložený návrh na podanie obžaloby. Policajná akcia s názvom Delegát v júli 2018 súvisela s rozhodovaním na futbalových zápasoch v pôsobnosti Stredoslovenského futbalového zväzu. Hlavní rozhodcovia, asistenti rozhodcov a delegáti mali na osobných stretnutiach prijímať úplatky 200 až 1000 eur. Národná kriminálna agentúra (NAKA) vtedy po zásahu v Banskej Bystrici zadržala 20 osôb. Počas minuloročnej júlovej policajnej akcie zasahovalo 70 policajtov z NAKA a zo Strednej odbornej školy Policajného zboru v Pezinku v priestoroch, kde sa uskutočnil seminár futbalových rozhodcov.


Brazílska polícia zadržala šéfa drogovej mafie, unikal takmer 30 rokov

Bol aj jedným z hlavných dodávateľov kokaínu pre zločinecké skupiny v krajine.

BRAZÍLIA. Brazílska polícia zadržala šéfa drogovej mafie, ktorý vďaka zmene výzoru po plastickej operácii unikal úradom takmer 30 rokov. Súdy mu už vymerali vyše 50 rokov väzenia. V nedeľu o tom nformovala spravodajská stanica BBC. Luiz Carlos da Rocha, prezývaný Biela hlava, je považovaný za šéfa rozsiahleho kokaínového impéria v Južnej Amerike. Podľa polície "žil diskrétne a v tieni" v meste Sorriso v brazílskom štáte Mato Grosso, kde ho v sobotu zadržali. Používal krycie meno Vitor Luiz de Moraes. Brazílska polícia uviedla, že jeho organizácia bola násilná, používala ozbrojené eskorty, obrnené autá a ťažké zbrane. Vyrábala kokaín v Bolívii, Peru a Kolumbii. Následne ho prepravovala cez prepracovaný logistický systém do Európy a Spojených štátov. Luiz Carlos da Rocha bol aj jedným z hlavných dodávateľov kokaínu pre zločinecké skupiny v Brazílii. Polícia odhaduje, že jeho organizácia produkovala mesačne približne päť ton kokaínu. V rámci operácie Spectrum mu zhabala majetok vo výške zhruba desať miliónov dolárov vrátane fariem, iných nehnuteľností, luxusných vozidiel či lietadla. V druhej fáze operácie mu chce zhabať aj zvyšok, keďže celkový jeho majetok odhaduje na takmer 100 miliónov dolárov.


Federer: Nehrám preto, aby som lámal rekordy. Chcel som len vyhrať Wimbledon

Online prenos

Fotogaléria

Reakcia Hrbatého

Ohlasy médií

Ohlasy osobností

Djokovič

Federer

Švajčiarsky tenista nedokázal vyrovnať legendárnu Martinu Navrátilovú.

BRATISLAVA. Legendárna Martina Navrátilová pred finále mužskej dvojhry tušila, že jej wimbledonský rekord 9 singlových titulov sa otriasa v základoch. Američanka s československým rodiskom pred finále medzi Rogerom Federerom a Novakom Djokovičom pre britské médiá podotkla: "Už sa to vezie, vyrovnanie rekordu je na ceste..." Najznámejšia "Čechoameričanka" nepriamo dala najavo, že verí v deviaty triumf Federera. Napokon jej to nevyšlo, hoci švajčiarsky tenisový expres bol počas zápasu dvakrát najbližšie ako mohol - mal na rakete dva mečbaly. "Veľký rešpekt pred oboma, ako to hrajú. Je zrejmé, že sa tak dobre poznajú, že už ani nemôžu na seba nič vymyslieť. Vedia, že musia podať svoje herné optimum a hľadať minimum slabých miest na tom druhom, aby si zachovali šancu na víťazstvo," vravela Navrátilová pred finále, citoval ju portál metro.co.uk. Po veľkej päťsetovej bitke vysvitlo, že Federer bol síce štatisticky lepším na kurte, ale minimálne dve podstatné veci nezvládol - nepremenil mečbaly a prehral všetky tri tajbrejky. A to ho stálo takmer isté víťazstvo. Podobný zápas s nezvládnutou koncovkou proti Djokovičovi zažil na US Open 2011. V semifinále vtedy Švajčiar viedol nad Srbom 5:3 v piatom sete, mal pri svojom podaní dva mečbaly, a predsa nezvíťazil. "Ťažko sa mi o tom hovorí. Neviem, či je lepšie prehrať trikrát 2:6 alebo takto v tajbrejku piateho setu. Na konci je to asi jedno," uviedol Roger Federer. "Môžete cítiť sklamanie, či hnev, ani neviem, čo vlastne prevláda. Cítim len, že som nevyužil obrovskú šancu. Nemôžem tomu uveriť," súkal zo seba sklamaný 20-násobný grandslamový víťaz. Smutný Federer zvládol záverečný ceremoniál, v ktorom bol "až" ten druhý v záberoch kamier a bleskoch fotoaparátov, s noblesou šampióna. Vnútorne ho však hrýzlo, ako zlyhal v najdôležitejších momentoch zápasu. Na pripomenutie, že prípadným triumfom mohol opäť zlepšiť svoje rekordné štatistiky, zareagoval: "Nehrám tenis, aby som lámal rekordy. Celé je to iba o tom, že som chcel vyhrať Wimbledon. Ukázať zaplneným tribúnam s úžasnými fanúšikmi dobrý tenis. A samozrejme, postaviť sa proti Novakovi na centrálnom dvorci. Toto som chcel. Veľa z toho sa mi podarilo naplniť. Celkovo som veľmi šťastný, akú úroveň hry som predviedol." Federer je osemnásobný wimbledonský víťaz, ale až doteraz sa najviac spomínalo na jeho prehru s Rafaelom Nadalom vo finále v roku 2008. Švajčiar vtedy podľahol Španielovi 7:9 v piatom sete a zápas bol až donedávna považovaný za najlepší v modernej tenisovej ére. Čo hovorí na názor, že aktuálne finále proti Djokovičovi bolo kvalitatívne ešte lepšie? "Mám porovnať dve svoje najväčšie prehry? Tak dobre," uškrnul sa Federer. "Súčasné finále bolo priamočiarejšie a možno aj férovejšie v tom, že sme nehrali bez dažďových a nočných prestávok. Veľa momentov tam však bolo podobných. Áno, boli tam podobnosti. A vlastne jediná istá podobnosť je v tom, že som oba zápasy prehral," dodal. Martina Navrátilová (USA) - 9 Roger Federer (Švaj.) - 8 Serena Williamsová a Pete Sampras (obaja USA) - obaja 7 Steffi Grafová (Nem.), Venus Williamsová (USA), Novak Djokovič (Srb.) a Björn Borg (Švéd.) - po 5


Drucker navrhuje za vyberanie nepovolených poplatkov vysoké pokuty

Minister zdravotníctva chce presadiť aj minimálny rozsah ordinačných hodín pre všeobecných lekárov.

BRATISLAVA. Ambulanciám hrozí za vyberanie nepovolených poplatkov pokuta do výšky 10-tisíc eur. Minister zdravotníctva Tomáš Drucker (nominant Smeru) tvrdí, že nemieni rešpektovať vyberanie úhrad za služby, ktoré sú plne hradené z verejného zdravotného poistenia. Sankcia sa bude napríklad týkať objednávania pacientov na presný čas v rámci ordinačných hodín, vyplýva to z novely zákona o zdravotnej starostlivosti, ktorú rezort zdravotníctva po dlhšom čase od avizovania zmien predložil do medzirezortného pripomienkového konania. Schváliť to ešte bude musieť vláda a parlament. Poplatok za objednanie sa na presný čas nemôžu ambulancie zo zákona v súčasnosti vyberať. Pacientske organizácie však dlhodobo poukazujú, že sa tak deje. Drucker preto pokutu podľa jeho slov sprísnil. Sankcionované budú aj externé spoločnosti, ktoré objednávanie ľudí k lekárovi za úhradu často označovali za "manažovanie pacienta". Drucker povedal, že si dá na to pozor. Pokuty bude udeľovať samosprávny kraj. "A to komukoľvek, kto akýmkoľvek plnením podmieňuje objednanie osoby na vyšetrenie, ktoré je plne hradené z verejného zdravotného poistenia, požaduje od osoby odplatu za objednanie na akékoľvek vyšetrenie alebo vyberie od osoby odplatu za akékoľvek objednanie na vyšetrenie," píše sa v právnej norme. Drucker v novele stanovuje i minimálny rozsah ordinačných hodín pre všeobecných lekárov. Mali by trvať najmenej 30 hodín do týždňa s tým, že najmenej dvakrát budú do 14.00 hodiny. Ambulancie môžu dostať pokutu do výšky 2000 eur, ak by ju poskytovali v menšom rozsahu. Ak to budú porušovať opakovane, sankcia sa môže vyšplhať na oveľa vyššiu sumu. Schvaľovať a potvrdzovať ordinačné hodiny a pokutovať ambulancie by mal samosprávny kraj. Ten môže "v prípadoch hodných osobitného zreteľa" schváliť aj menší rozsah ordinačných hodín. Ide napríklad o situácie, v "ktorých by bolo ohrozené poskytovanie zdravotnej starostlivosti". Rozhodnutie o uložení pokuty zo strany samosprávneho kraja by malo obsahovať aj povinnosť vrátiť neoprávnenú úhradu a lehotu na jej vrátenie.


Česká iniciatíva zbiera milión podpisov za odstúpenie Babiša

Od konca februára už petíciu podpísalo 160-tisíc signatárov.

PRAHA. Zozbierať milión podpisov za odstúpenie českého premiéra v demisii Andreja Babiša je cieľom iniciatívy s názvom "Milión chvilek". Iniciatíva upozorňuje na Babišovú minulosť spojovanú s komunistickou ŠtB i jeho súčasné kroky. Od konca februára už túto petíciu podpísalo 160-tisíc signatárov, informoval v nedeľu spravodajský server Novinky.cz. Babiš podľa tejto iniciatívy, ktorá si do svojho podtitulu dala, že chce spojovať ľudí, ktorým záleží na demokracii, nemá o dialóg záujem. Po ďalších mesiacoch sa podľa nich ukázalo, že príležitosť ukázať sa ako prodemokratický premiér premrhal. Podľa jednej z organizátoriek Barbory Doleželovej sú pripravení organizovať protestné akcie. "Pokladáme za neprijateľné, aby 70 rokov po komunistickom puči a 29 rokov po zamatovej revolúcii bol premiérom našej krajiny trestne stíhaný človek, vedený ako agent ŠtB. Nebudeme sa robiť, že je to normálne. Chceme, aby sa Andrej Babiš vzdal funkcie," píše sa v citovanej petícii, ktorú podpísali tiež neúspešný kandidát na prezidenta ČR Marek Hilšer, herečky Aňa a Ester Geislerové, spevák Richard Müller či herec Vojtěch Dyk. Medzi podpísanými je aj režisér Jan Svěrák, ktorý v sobotu pred udeľovaním filmových cien Český lev vyzval politikov, aby sa postavili proti snahám likvidovať nezávislosť Českej televízie (ČT). Verejnoprávna televízia podľa Svěráka čelí v týchto dňoch najväčšiemu útoku na svoju nezávislosť od čias televíznej krízy v roku 2000.


Nemecký prezident zamietol finančné odškodnenie Poľska za vojnu

Finančné odškodnenie nie je podľa Steinmeiera správna cesta ako sa vyrovnať s minulosťou.

BERLÍN, VARŠAVA. Nemecký prezident Frank-Walter Steinmeier v stredu odmietol požiadavky Poľska na finančné odškodnenie za druhú svetovú vojnu. Podľa jeho slov to nie je správna cesta na riešenie minulosti, píše agentúra DPA. Správny spôsob, ako sa pohnúť z minulosti, podľa neho nie je vidieť ju ako prekonanú a ukončenú. "Ale namiesto toho ako spoločnú zodpovednosť za lepšiu budúcnosť," povedal nemecký prezident v rozhovore pre taliansky denník Corriere della Sera pred štátnou návštevou v Ríme. "Dúfam, že budeme pokračovať touto cestou s Poľskom bez toho, aby sme sa stratili v spätnej rozprave o reparáciách," povedal Steinmeier. Niekoľko poľských politikov vrátane predsedu vlády Mateusza Morawieckeho sa v posledných týždňoch - v období pred nadchádzajúcimi parlamentnými voľbami - vyjadrilo v prospech toho, aby Nemecko vyplatilo odškodnenie Poľsku. Varšava však ešte oficiálnu žiadosť do Nemecka o finančné odškodnenie za druhú svetovú vojnu neposlala, dodala DPA. Steinmeier vyjadril nádej, že Nemecko a Poľsko budú môcť pokračovať na ceste k odpusteniu, označiac ju za bolestnú a únavnú cestu, ktorú začali už predchádzajúce generácie. "Pre nás Nemcov to znamená nezabudnúť na minulosť, prijať našu vinu a pochopiť našu zodpovednosť," uviedol nemecký prezident. Pre nemeckú vládu je táto otázka právne uzatvorená. Nedávno to počas augustovej návštevy vo Varšave potvrdil minister zahraničných vecí Heiko Maas. Nemeckí politici však naďalej zdôrazňujú trvalú morálnu zodpovednosť krajiny za zverstvá spáchané počas druhej svetovej vojny. V podobnom duchu sa takisto 1. septembra vyjadril aj Steinmeier počas prejavu na spomienkovom podujatí pri príležitosti výročia vypuknutia druhej svetovej vojny vo Varšave. Poľsko je jednou z krajín, ktoré počas druhej svetovej vojny zažili najväčšie utrpenie; zomrelo takmer šesť miliónov Poliakov. Celosvetovo si konflikt vyžiadal viac než 50 miliónov mŕtvych. Tému odškodnení v roku 2015 po prevzatí moci opäť nastolila pravicovokonzervatívna poľská vládnuca strana Právo a spravodlivosť (PiS). Podľa predchádzajúcich odhadov sa výška škôd spôsobených Nemeckom pohybuje okolo sumy 800 miliárd eur. Nemecko však otázku odškodnenia považuje za uzavretú. Opiera sa pritom okrem iného aj o to, že v roku 1953 sa Poľsko nároku na reparácie zrieklo. Poľsko argumentuje tým, že tento krok bol vynútený nátlakom Sovietskeho zväzu a je protiústavný. Poľská vláda má v pláne počkať aj na to, ako sa vyvinie situácia so žiadosťou o reparácie, ktorú Nemecku predložilo Grécko.


Prelom na rokovaniach nenastal. Trump to vidí na stretnutie s čínskym prezidentom

Trump sa považuje za majstra vyjednávača, komentuje odborník.

WASHINGTON. Prezident USA Donald Trump ocenil záväzok Číny nakupovať viac americkej sóje, ale vážne sporné otázky rozdeľujúce dve najväčšie ekonomiky sveta zostali vo štvrtok po skončení dvojdňových rokovaní nevyriešené. Trump očakáva, že sa stretne so svojím čínskym partnerom Si Ťin-pchingom, aby sa pokúsili dosiahnuť konečné riešenie obchodného sporu. Biely dom nezverejnil bližšie informácie, kedy by sa stretnutie na úrovni prezidentov mohlo uskutočniť. Philip Levy z Chicagskej rady pre globálne záležitosti uviedol, že idea vrcholného stretnutia s čínskym prezidentom "veľmi zapadá do toho, že prezident Trump seba vidí ako majstra vyjednávača". Takýto summit však zvýši na Trumpa tlak, aby z neho neodišiel s prázdnymi rukami a zväčší sa pravdepodobnosť, že USA budú súhlasiť s tým, že od Číňanov získajú menej, ako pôvodne dúfali. Tým vznikne priestor pre pokračovanie konfliktu v obchodnej oblasti. "Nie je pravdepodobné, že dosiahneme trvalý mier," dodal Levy.


Jüan klesol na nové minimum, trhy sa boja vyhrotenia sporu medzi USA a Čínou

Kurz čínskej meny dosiahol v pondelok vyše 11-ročné minimum.

ŠANGHAJ. Kurz čínskeho jüanu klesol v pondelok na nové vyše 11-ročné minimum, keď náladu na trhoch zhoršili obavy z eskalácie obchodného konfliktu medzi USA a Čínou a riziko celosvetovej recesie. Ako uviedla agentúra Reuters, kurz jüanu na domácom trhu, takzvaného onshore jüanu, dosiahol 7,15 CNY/USD. To predstavuje najnižšiu hodnotu od februára 2008. Na zahraničných trhoch (offshore jüan) klesol až na historické minimum 7,1850 CNY/USD. Napätie vo svete v ostatných dňoch vzrástlo, keď Washington a Peking oznámili zvýšenie dovozných ciel na tovary druhej strany a americký prezident Donald Trump vyhlásil, že americké firmy by mali Čínu opustiť. Viacerí ekonómovia varovali, že takýto vývoj môže viesť k poklesu globálnej ekonomiky. Čínsky jüan nie je plne konvertibilný. Centrálna banka každý deň stanovuje jeho stredový referenčný kurz, od ktorého sa mena môže odchýliť maximálne o dve percentá. V ostatných dňoch centrálna banka referenčný kurz postupne znižovala a ako informovala agentúra AFP, v pondelok ho stanovila na úrovni 7,057 CNY/USD. Začiatkom augusta prelomil jüan politickú citlivú hranicu sedem CNY/USD. Stalo sa tak iba pár dní potom, ako Trump oznámil, že od 1. septembra zavedie dodatočné clá na čínsky tovar v hodnote 300 miliárd USD (271,13 miliardy eur). Pokles kurzu jüanu zvýhodňuje čínskych vývozcov, čím Peking môže čiastočne kompenzovať nepriaznivé dôsledky amerických dovozných ciel. Prelomenie hranice preto podráždilo Washington a USA prvýkrát od roku 1994 označili Čínu za menového manipulátora.


Ministerstvo dopravy povolilo vznik štyridsiatich nových staníc STK

Nová stanica technickej kontroly ešte môže vzniknúť v dvadsiatich okresoch na Slovensku.

BRATISLAVA. Na Slovensku sa môže vytvoriť 40 nových staníc technických kontrol (STK) nad rámec súčasnej siete. Ministerstvo dopravy a výstavby (MDV) SR už totiž vydalo 40 povolení na ich vznik. V rámci pravidelnej štvrtkovej Hodiny otázok v parlamente to uviedol minister dopravy Árpád Érsek (Most-Híd) v odpovedi na otázku poslanca Mosta-Híd Eleméra Jakaba. "Keď rozhodnutia nadobudnú právoplatnosť, budú zverejnené na internetovej stránke ministerstva presne tak, ako to ukladá zákon," avizoval šéf rezortu dopravy. Do stredy 13. júna ešte podľa jeho slov ani jedno vydané rozhodnutie nenadobudlo právoplatnosť. Ministerstvo dostalo od záujemcov celkovo 106 žiadostí o vytvorenie novej stanice technickej kontroly. Stále však existujú okresy, do ktorých rezort nedostal žiadnu žiadosť o zriadenie takejto stanice. Nová stanica technickej kontroly tak ešte môže vzniknúť v 20 okresoch na Slovensku. A to v okresoch Revúca, Banská Štiavnica, Žarnovica, Gelnica, Sobrance, Snina, Sabinov, Medzilaborce, Stropkov, Považská Bystrica, Myjava, Turčianske Teplice, Bytča, Malacky, Senica, Trenčín, Lučenec, Martin, Vranov nad Topľou a Košice-okolie. Vytváranie nových staníc technickej kontroly umožnil zákon o prevádzke vozidiel v cestnej premávke, ktorý platí od 20. mája tohto roka. Celkovo môže podľa zákona na Slovensku vzniknúť 60 nových staníc. Od ich vytvorenia si rezort dopravy sľubuje vyššiu dostupnosť tejto služby pre motoristov, skrátenie čakacích lehôt a prípadne aj zníženie cien za kontroly vďaka vyššej konkurencii.


Dijsselbloem má na poste šéfa Euroskupiny zotrvať ďalšieho polroka

BRATISLAVA. Bývalý holandský minister financií Jeroen Dijsselbloem a súčasný šéf Euroskupiny, ktorá je neformálnym združením ministrov financií krajín eurozóny, má na svojej pozícii zotrvať v ďalšom polročnom období. Dôvodom je neistota sprevádzajúca rokovania o vytvorení novej vlády v Nemecku. Informovala o tom v pondelok rakúska agentúra APA, pričom sa odvolávala na zdroje z prostredia Európskej ľudovej strany (EPP). O novom prezidentovi Euroskupiny sa bude hlasovať v pondelok 4. decembra, pričom záujemcovia musia podať prihlášky do konca tohto týždňa. Dijsselbloem, ktorý po holandských voľbách stratil post tamojšieho ministra financií, minulý mesiac uviedol, že už januárovému rokovaniu Euroskupiny by mal šéfovať nový prezident. Ako možný nástupca Jeroena Dijsselbloema sa už niekoľko mesiacov spomína slovenský minister financií Peter Kažimír. Nahráva mu aj jeho stranícka príslušnosť k sociálnym demokratom. Medzi vrcholnými európskymi inštitúciami totiž v súčasnosti prevládajú zástupcovia stredopravých strán, ktorí obsadili vedúce pozície v Európskom parlamente, Európskej rade aj v Európskej komisii. V rámci politického balansu sa tak na post šéfa Euroskupiny predpokladá práve sociálny demokrat. Podľa medializovaných informácií je tak v hre okrem okrem Kažimíra aj luxemburský šéf rezortu financií Pierre Gramegna a francúzsky minister Bruno Le Maire. Kandidátov by však mohlo byť aj viac.EPP, ktorá združuje európske kresťansko-demokratické a stredopravé strany, favorizuje súčasného rakúskeho ministra financií Hansa Jörga Schellinga. Agentúra APA cituje nemecký denník Handelsblatt, podľa ktorého sa ministri financií patriaci do politickej rodiny EPP zhodli na podpore člena Rakúskej ľudovej strany (ÖVP) už začiatkom novembra. Zatiaľ však nie je isté, či si Schelling udrží ministerskú pozíciu aj v novej koaličnej vláde, o ktorej rokuje ÖVP so Slobodnou stranou Rakúska (FPÖ). V kruhoch EPP sa ako vhodný nástupca Dijsselbloema spomína aj súčasný holandský minister financií Wopke Koekstra, uviedla APA.Holandský portál dutchnews.nl medzitým v utorok informoval, že predĺženie Dijsselbloemovho mandátu si z osobitných dôvodov želá Taliansko. V krajine sa totiž o niekoľko mesiacov uskutočnia parlamentné voľby a za silného kandidáta na nového šéfa Euroskupiny sa v prípade obhájenia mandátu považuje aj súčasný minister financií Pier Carlo Padoan.


Organizátori cyklistických MS majú problém, povodne strhli most

BRATISLAVA. Organizátori majstrovstiev sveta v cestnej cyklistike v britskom Yorkshire majú necelé dva mesiace pred štartom podujatia nečakané problémy. Zvýšená hladina vodného toku v dôsledku lokálnej povodne strhla jeden zo starých mostov pred obcou Grinton, ktorý sa nachádza približne na 120. kilometri trate pretekov mužov v kategórii elite. Trať má podľa pôvodného itinerára merať 285 kilometrov. Cesta zostala neprejazdná a je možné, že organizátori budú musieť trasu upraviť. "V súčasnosti myslíme najmä na tých, ktorých zasiahli záplavy. O škodách na trati budeme informovať grófstvo Severný Yorkshire a včas to vyriešime," cituje šéfa organizačného výboru Andyho Hindleyho portál Cyclingnews.com. Zaujímavosťou je, že most spadol v oblasti, ktorá v roku 2014 privítala úvodnú etapu Tour de France. Majstrovstvá sveta sa vo Veľkej Británii uskutočnia od 22. do 29. septembra, pričom v záverečnom dni vyvrcholia pretekmi mužov s hromadným štartom. Jedným z favoritov na zisk dúhového dresu bude aj trojnásobný majster sveta Slovák Peter Sagan, ktorému by mala vyhovovať zvlnená trať s technickým záverečným 13-kilometrovým okruhom. Obhajcom triumfu z rakúskeho Innsbrucku bude Španiel Alejandro Valverde.


Štrajk odborárov Air France: V sobotu je odvolaná tretina letov

PARÍŽ. Štrajk zamestnancov leteckej dopravy vo Francúzsku spôsobil v sobotu zrušenie asi 30 percent plánovaných letov. Informovala o tom agentúra AP, podľa ktorej sa zdá, že štrajk naberá na sile. Jednodňový štrajk odborárov zasiahol lety na medzinárodných i vnútroštátnych linkách. Letecká spoločnosť Air France vyzvala cestujúcich, aby si preverili, či ich let bude odbavený. Ponúka aj bezplatnú výmenu leteniek. Dnešný štrajk je v poradí už piatym dňom protestov od februára, pričom počet odvolaných letov zakaždým stúpa. Vedenie odborárov tento týždeň oznámilo na apríl ďalšie štrajky, ktoré budú časovo kolidovať s protestmi zamestnancov železničnej spoločnosti SNCF. Zamestnanci spoločnosti Air France chcú po rokoch, keď sú ich mzdy zmrazené, ich šesťpercentný nárast. Vedenie spoločnosti im ponúklo nárast miezd o jedno percento s tým, že vyšší nárast by poškodil úsilie Air France o zvýšenie obratu.


Odborári chcú v roku 2019 zvýšiť minimálnu mzdu na 635 eur

Rapídne zvýšenie minimálnej mzdy nemá žiadnu oporu v reálnych ekonomických číslach, upozorňujú zamestnávatelia.

BRATISLAVA. Minimálna mzda v budúcom roku by mala dosiahnuť 635 eur, čo predstavuje zvýšenie 32,3 percenta. Navrhuje to Konfederácia odborových zväzov (KOZ) SR, ktorá túto sumu odôvodňuje pozitívnym vývojom ekonomiky, ale aj očakávaným nárastom cien, najmä potravín. Toto zvýšenie by podľa KOZ SR zabezpečilo plnenie odporúčania Európskeho výboru sociálnych práv. Nárast zo 480 eur na 635 eur je však pre asociáciu neprijateľný na akékoľvek rokovanie, pretože ho považujeme za totálne nereálny. "Tento návrh minimálnej mzdy je suma vo výške 60 percent predpokladanej priemernej mzdy v národnom hospodárstve na rok 2019," zdôvodňuje na svojom webe KOZ SR. Podľa odborárov na minimálnu mzdu nemožno hľadieť len cez faktor nákladovosti pre zamestnávateľov. "Dôležitejšie je to, čo prináša. A tým je zvyšovanie príjmov ľudí, vymanenie sa z pasce chudoby, zvyšovanie spotreby domácností, ale aj možnosť tvoriť úspory na nepriaznivé časy. Celkový efekt zvyšovania životnej úrovne vďaka minimálnej mzde nie je zanedbateľný vzhľadom na nízku príjmovú úroveň na Slovensku a snahu približovať sa vyspelým ekonomikám Európy," presvedčení sú odborári. Svoj návrh zaslala KOZ sociálnym partnerom. O úprave sumy mesačnej minimálnej mzdy na obdobie nasledujúceho kalendárneho roka rokujú zástupcovia zamestnávateľov a zástupcovia zamestnancov najneskôr od 1. apríla. Ak sa na novej sume najnižších zárobkov nedohodnú do 15. júla, predložia ministerstvu práce svoje návrhy na úpravu sumy mesačnej minimálnej mzdy. Rezort práce následne predloží svoj vlastný návrh na úpravu sumy mesačnej minimálnej mzdy na rokovanie Hospodárskej a sociálnej rady (HSR) do 31. júla. Ak sa ani do konca augusta na rokovaní tripartity nedohodne úprava sumy mesačnej minimálnej mzdy navrhnutej ministerstvom, rezort práce predloží do 30. septembra na rokovanie HSR návrh nariadenia vlády, ktorým sa ustanovuje suma minimálnej mzdy a následne návrh nariadenia predloží na rokovanie vlády. Návrh minimálnej mzdy Konfederácie odborových zväzov (KOZ) SR na rok 2019 na úrovni 635 eur je absolútne nereálny. Predstavuje tak zásadné zvýšenie, ktoré nemá žiadnu oporu v reálnych ekonomických číslach. Uviedli to na tlačovej besede predstavitelia Asociácie zamestnávateľských zväzov a združení (AZZZ) SR za účasti predstaviteľov Asociácie súkromných lekárov (ASL) a Asociácie nemocníc Slovenska (ANS). "Naše stanovisko k takto navrhnutej minimálnej mzde je, že je to z úrovne science-fiction. Nárast o 32 percent si nevieme predstaviť. Keby bol návrh primeraný percentuálnemu nárastu priemernej mzdy, nejaký krokový variant, aby sme sa dostali na nejaké želateľné číslo do budúcnosti, to sú témy, ktoré sú na diskusiu. Nárast zo 480 eur na 635 eur je však pre asociáciu neprijateľný na akékoľvek rokovanie, pretože ho považujeme za totálne nereálny," priblížil prezident AZZZ SR Tomáš Malatinský. Tento návrh zároveň nie je podľa Malatinského ani v reálnych možnostiach štátneho rozpočtu, keďže výška minimálnej mzdy má zásadný vplyv aj na mzdy vo verejnom sektore. "Dovoľujem si pripomenúť, že z hľadiska celkového vývoja minimálnej mzdy na Slovensku bolo navýšenie minimálnej mzdy už v roku 2018 aj najvyšším zvýšením za posledné roky, konkrétne o 10,34 %," povedal Malatinský. V porovnaní sumy minimálnej mzdy v roku 2010 a v roku 2018 už podľa neho ide o 56-percentný nárast. Návrh KOZ SR na úpravu sumy mesačnej a hodinovej minimálnej mzdy pre rok 2019 však tieto štatistiky ďaleko presahuje. "Takisto musíme brať ohľad aj na mieru inflácie, ktorá v roku 2017 dosiahla úroveň 1,3 percenta pre aktuálny rok 2018. Národná banka Slovenska (NBS) zároveň predikuje mieru inflácie pre rok 2019 na úrovni 2,3 percenta," upozornil. Podľa slov viceprezidenta AZZZ SR Rastislava Machunku si ich asociácia predstavuje návrh minimálnej mzdy pre budúci rok na úrovni okolo 505 eur. "Dlhodobo žiadame, aby sme sa dostali do štádia predvídateľnosti minimálnej mzdy, aby sa minimálna mzda stala opäť ekonomickou a nie politickou veličinou a aby sme mali jasný predpoklad rastu minimálnej mzdy podľa nejakých kritérií, napríklad podľa rastu priemernej mzdy alebo podľa kombinácie priemernej mzdy a inflácie," dodal Machunka. Zvýšenie minimálnej mzdy na 635 eur by bolo pre ambulancie lekárov likvidačné. Tvrdí to prezident Asociácie súkromných lekárov SR Marián Šóth. Stredné a malé nemocnice by preto potrebovali navyše 20 miliónov eur, upozorňuje zase prezident Asociácie nemocníc Slovenska (ANS) Marián Petko. V súvislosti s minuloročným historicky najvyšším navýšením minimálnej mzdy a jej koeficientov, legislatívnym navýšením platov iných zdravotných pracovníkov, zvýšením miezd lekárov a nedávno schválenými príplatkami za prácu v sobotu, nedeľu a sviatok vznikli nemocniciam výrazné výpadky v rozpočte. ANS preto opätovne žiada dofinancovať systém, aby vykryla vzniknutý výpadok v rozpočte. "Dofinancovanie rezortu zdravotníctva vnímame ako krok nevyhnutný pre riadne fungovanie rezortu zdravotníctva, zabezpečenie poskytovania a zachovanie dostupnosti zdravotnej starostlivosti," povedal Petko. Poznamenal, že nemocnice nie sú proti zvyšovaniu platov, ale nie sú výrobný sektor a zvyšovanie miezd musí preto dofinancovať štát. "Bijeme na poplach, ambulantný sektor totiž kolabuje. Nie sú to len varovania, dnes už cítime reálny dopad nepriaznivej situácie. Naprieč celým Slovenskom dochádza k zániku ambulancií kolegov, ktorí odchádzajú do dôchodku a o prevzatie ich ambulancií nie je záujem," uviedol Šóth na margo aktuálnej situácie. V niektorých regiónoch je podľa jeho slov situácia kritická. Minimálna mzda v budúcom roku by mala dosiahnuť 635 eur, čo predstavuje zvýšenie 32,3 %. Navrhuje to Konfederácia odborových zväzov (KOZ) SR, ktorá túto sumu odôvodňuje pozitívnym vývojom ekonomiky, ale aj očakávaným nárastom cien, najmä potravín. Svoj návrh zaslala KOZ sociálnym partnerom.


Španielov zbavili obvinení zo znásilnenia, ľudia vyšli do ulíc

MADRID. Päť Španielov, ktorých súd v apríli zbavil obvinení z hromadného znásilnenia a uznal ich vinnými len zo sexuálneho zneužitia, prepustili na kauciu. Právny zástupca štyroch z nich španielskej tlačovej agentúre Europa Press v sobotu potvrdil, že muži sú naspäť doma v Seville. Tam by si mali počkať na rozhodnutie o ich odvolaní proti deväťročným trestom odňatia slobody. Ich piatkové prepustenie, rovnako ako aprílové odsúdenie za zneužitie, v krajine opäť vyvolalo protesty. Podľa agentúry AP vyšli do ulíc ľudia v asi dvoch desiatkach miest. Pätica v roku 2016 znásilnila 18-ročnú ženu, pričom si svoj čin nakrútili na telefóny a chválili sa ním v skupinovej konverzácii aplikácie WhatsApp s názvom "svorka".


Počet pohotovostných vzletov NATO výrazne stúpol

Z európskych vojenských základní vlani štartovalo približne 780 misií.

BRUSEL, RAMSTEIN. Bojové lietadlá Severoatlantickej aliancie absolvovali v roku 2016 najviac pohotovostných vzletov od obdobia studenej vojny. Z európskych vojenských základní vlani štartovalo približne 780 misií na identifikáciu a sledovanie ruských lietadiel, uviedol hovorca príslušnej základne NATO v nemeckom Ramsteine pre tlačovú agentúru DPA. V roku 2015 bolo týchto letov 410, teda takmer o polovicu menej. Pri tzv. pohotovostných vzletoch musia byť piloti so svojimi stíhačkami vo vzduchu v priebehu niekoľkých minút, aby napríklad vizuálnym kontaktom zistili, či podozrivé lietadlo predstavuje nebezpečenstvo. V nevyhnutnom prípade môže byť potom zastavené pomocou vojenskej sily. Takéto štarty, ktoré nesúvisia s ruskými lietadlami, sú v Európe pomerne zriedkavé. Z celkovo 870 nasadení počas minulého roka smerovalo len približne 90 pohotovostných letov k vojenským lietadlám iných štátov alebo k bezprostredne neidentifikovaným civilným dopravným a nákladným lietadlám.


Beverly Hills ako prvé americké mesto zakázalo predaj tabakových výrobkov

Výnimku dostali hotely a tri luxusné cigarové salóniky.

BEVERLY HILLS. Beverly Hills sa stalo prvým americkým mestom, v ktorom zakázali predaj tabakových výrobkov. Mestská rada v utorok rozhodla, že nariadenie týkajúce sa cigariet, elektronických cigariet, cigár a ďalších produktov začne platiť v roku 2021.Zákaz sa dotkne čerpacích staníc, lekární či obchodov s potravinami. Výnimku dostali hotely a tri luxusné cigarové salóniky na bohatom predmestí Los Angeles. Turisti si v hoteloch budú môcť kúpiť cigarety, no fajčiť ich budú musieť vonku. Majitelia čerpacích staníc vyhlásili, že nariadenie ovplyvní ich biznis, čo môže viesť k prepúšťaniu zamestnancov.


Lajčák reagoval na Dankove výhrady voči Globsecu

Ministerstvo zahraničných vecí prispieva na konferenciu Globsec maximálne jednou pätinou.

BRATISLAVA. Rezort zahraničných vecí prispieva na konferenciu Globsec maximálne jednou pätinou. Uviedlo to Ministerstvo zahraničných vecí a európskych záležitostí SR pre agentúru SITA v reakcii na víkendové vyjadrenia predsedu Národnej rady SR a Slovenskej národnej strany Andreja Danka. Ten v televízii TA3 tvrdil, že by si bratislavské podujatie mal hradiť iba súkromník. Danko tiež povedal, že podujatie financuje rezort zahraničných vecí. Ministerstvo tieto výroky odmieta s tým, že čiastka na konferenciu neprevyšuje viac ako 15 - 20 percent. Podľa ministerstva sa navyše v Bratislave vždy stretnú významní zahraniční štátnici a zvyšuje sa tým slovenské renomé vo svete. Konferencia Globsec sa konala v hlavnom meste v závere minulého pracovného týždňa a zúčastnilo sa na nej približne 150 rečníkov z celého sveta. Témou konferencií sú pravidelne bezpečnostné či geopolitické celosvetové témy. "Bratislavské fórum Globsec je medzinárodne rešpektovaná konferencia, ktorá patrí medzi svetovú špičku. Globsec sa nepochybne stal súčasťou pozitívneho zahraničnopolitického imidžu Slovenska na globálnej úrovni a zvyšuje jeho medzinárodnopolitické postavenie. Ministerstvo zahraničných vecí je hrdým partnerom tejto konferencie už 14 rokov a je rado, že sa koná práve tu. Nástroj takýchto globálnych rozmerov nemá žiadna susedná krajina k dispozícii. Ako spoluorganizátor a strategický partner sa ministerstvo podieľa na financovaní nákladov konferencie maximálne do úrovne 15 - 20 percent z celkového rozpočtu," uviedol rezort zahraničných vecí pre agentúru SITA. Šéf parlamentu Andrej Danko má na konferenciu vlastný názor. Prekáža mu najmä jej financovanie. „V prvom rade si ho má financovať súkromník, a nie Miroslav Lajčák za štátne peniaze," povedal ešte v nedeľu 9. júna v televízii TA3 Danko. Rezort diplomacie tiež predsedovi NR SR pripomenul, že tento rok bola konferencia špeciálnou, najmä vo svetle slovenského predsedníctva vo viacerých medzinárodných zoskupeniach. "Tento rok mala konferencia Globsec pre slovenskú zahraničnú politiku špeciálny rozmer, pretože sme predsedníckou krajinou V4, OBSE aj OECD a oslavujeme 15. výročie vstupu Slovenska do NATO a EÚ a tiež 30 rokov od Nežnej revolúcie," dodáva rezort. Ministerstvo zahraničných vecí preto považuje vlastné výdavky na konferenciu za adekvátne. "Na konferencii sa zúčastnili významné osobnosti z celého sveta. Medzi nimi šesť prezidentov a premiérov, dvanásť ministrov zahraničných vecí a čelní predstavitelia z NATO, OBSE, EÚ, OPCW, OSN, delegácia z Číny, Južnej Kórey či Spojených štátov amerických. Investíciu do takéhoto globálneho podujatia na úrovni menšej ako jedna pätina nákladov považujeme za vynikajúcu hodnotu za peniaze. Takéto konferencie sú totiž bežne financované vládami na oveľa vyššej úrovni," uzavrelo ministerstvo. Agentúra SITA požiadala o reakciu v tejto súvislosti aj kanceláriu predsedu Národnej rady SR.


Na čerpacích staniciach nastražili nakazené ihly, šíril aj Harabin

Legendu o nakazených ihlách šíri aj bývalý predseda Najvyššieho súdu.

Na benzínkach v Bratislave sú ihly infikované HIV, tak si dávaj pozor. Je to v tankovacej pištoli a už našli 5 ihiel.  Facebookový príspevok s takýmto textom bol doplnený fotografiou tankovacej pištole z čerpacej stanice. V nej je nastražená injekčná ihla. Tento príspevok na facebook poslal aj bývalý predseda Najvyššieho súdu Štefan Harabin. Len z jeho konta ho ďalej zdieľalo takmer štyristo ľudí. Ide pritom o známy hoax. Tento hoax sa šíri v rôznych obdobách najmenej od roku 2000, upozornila stránka Snopes.com, ktorá sa zaoberá odhaľovaním hoaxov a moderných legiend. Hoax využíva prirodzený strach ľudí z AIDS. Z času na čas sa objaví aj v inej podobe – ako príbeh o striekačkách nastražených v kine. Niektoré články dokonca citujú vymyslených policajných dôstojníkov zo Spojených štátov, upozorňuje Snopes.com. Fotografia tankovacej pištole s ihlou pochádza z facebookového profilu s menom Jacqueline Medina, uviedla stránka Omediach.com. Príspevok tvrdí, že údajný otec Jacqueline sa zranil na nastraženej ihle a nechal sa vyšetriť v nemocnici. Americké médiá si všimli, že príbeh Jacqueline sa nápadne podobá na hoaxy, o ktorých písal Snopes.com.


Pohoda sa môže obávať invázie ananásov. Do jej programu pribudli Glass Animals

Britská kapela mohla minulý rok vyhrať cenu Mercury za vynikajúcu nahrávku How to Be a Human Being.

Pódium na vystúpeniach britskej kapely Glass Animals bežne zdobí maketa ananásu, ešte aj fanúšikovia si toto ovocie prinášajú po stovkách, aby vynikli v dave. Keď kapela išla na festival v Readingu, organizátori museli kvôli tomu prijať nový zákaz pre návštevníkov. Žiadne ananásy! Uvidíme, či sa to zopakuje na trenčianskej Pohode, festival výborných hudobníkov práve pridal do svojho programu. Kapela o ananásoch spievala v jednej zo svojich najznámejších pesničiek Pork Soda. Vo zvláštnom texte opakujú: „Mám ananásy v hlave, mám ananásy v hlave.“ Túto vetu vraj raz spevák Dave Bayley započul pri rozhovore dvoch bezdomovcov. „Každý človek má nejaké zvláštne záujmy, niečo, čím je výnimočný,“ hovoril Bayley, keď denníku SME venoval rozhovor v auguste na festivale Sziget. Kým sa stal spevákom, pracoval v ústave pre duševne chorých. Stretol sa tam napríklad s človekom, ktorý si myslel, že je zároveň operný spevák Pavarotti, boxer Muhammad Ali a frontman kapely Pulp. Jeden deň bol jedným, druhým deň druhým. „Keď si myslel, že je Ali, celý deň cvičil. Nevedel pochopiť, prečo je v ústave, keď je takým slávnym športovcom. Len lieky mu pomohli sa v tom zorientovať,“ spomína si Bayley. O ľudských zvláštnostiach je aj posledná nahrávka jeho kapely, volá sa How to Be a Human Being – Čo to znamená byť človekom. Má jedenásť piesní, Glass Animals ju vymysleli ako poviedkovú knihu, každé číslo opisuje život inej postavy. Práve za ňu boli tento rok nominovaní na prestížnu cenu Mercury.


Hráča Lyonu vykradli, odcudzili mu majetok za 1,5 milióna eur

Piatkové výsledky

Sobotňajšie výsledky

Nedeľňajšie výsledky

Depaya vykradli

Zlodeji sa do Depayovho domu dostali cez otvorené okno.

LYON. Futbalový útočník francúzskeho Olympique Lyon Memphis Depay sa stal obeťou lúpeže počas svojho piatkového ligového stretnutia s Nice. Podľa informácií páchatelia odcudzili majetok v hodnote 1,5 milióna eur v šperkoch, hodinkách a iných luxusných veciach. gólov v 56 zápasoch strelil v drese Lyonu Memphis Depay. "Je pochopiteľne smutný, pretože prišiel o mnoho vecí. Pomôžeme mu ako každému inému hráčovi, či už po ľudskej alebo finančnej stránke," povedal prezident Lyonu Jean-Michel Aulas. Televízia BFM uviedla, že zlodeji sa dostali do domu cez otvorené okno na spálni. Neboli aktivované žiadne bezpečnostné systémy. "Takéto niečo by ste mali mať a tiež si dávať pozor, s kým sa stretávate. Polícia už prípad rieši," prezradil ďalej Aulas. "Pracovali celú noc. Majú odtlačky prstov a zdá sa, že aj pozitívnu zhodu. Na mieste boli aj kamery, takže čoskoro by sme sa mali dozvedieť viac." Dvadsaťštyriročný Depay po prestupe z Manchestru United odohral za Lyon 56 ligových duelov s bilanciou 25 gólov. V piatkovom dueli neskóroval, Lyon prehral 0:1.


Facebook sleduje vaše aktivity a známym radí, o čom sa s vami rozprávať

Nová funkcia má pomáhať používateľom nájsť spoločnú tému konverzácie.

MENLO PARK, BRATISLAVA. Má to byť stimul pre živú komunikáciu. Otvoríte si vo Facebook Messengeri niektorý zo svojich kontaktov a priamo pred očami máte inšpirácie, o ktoré sa môžete zachytiť pri písaní prvej vety. Dočítate sa, že známy sa práve vrátil z dovolenky vo Veľkej Fatre, Facebook vás upozorní na to, že v posledných týždňoch s nadšením počúva Čajkovského alebo na internete vášnivo diskutuje o výbere novej brokovnice pre spoločné poľovačky. Nechýba ani informácia o tom, že vaša svokra sa chystá na oslavu blížiacich sa narodenín. Facebook podľa magazínu Tech Crunch testuje v uzavretej skupine používateľov novú funkciu, ktorá by mala byť akýmsi faktografickým pripomienkovačom. Kedykoľvek niektoré z kontaktov otvoríte, vidíte čo robili v poslednom čase, alebo na čo sa chystajú. Kým pre mĺkve typy ľudí to môže byť stimulom pre komunikáciu, pre iných môže byť pomoc prostriedkom k obnove komunikácii s ľuďmi, s ktorými nie sú v aktívnom kontakte. Už netreba hľadať na časovej osi čo sa v poslednej dobe udialo, Facebook to spraví za vás. Kedy plánuje firma novinku spustiť do praxe v radoch širokej verejnosti nie je známe. Často sa však stretávame s podobnými experimentálnymi projektami, ktoré sa s odstupom času dostávajú do vynoveného používateľského rozhrania aplikácií a internetových služieb.


Kiska: Nesúhlasíme s Nordstream 2, máme obavu o Ukrajinu

Na rokovaní prezidentov o energetickej bezpečnosti bol aj podpredseda Európskej komisie pre energetickú úniu Maroš Šefčovič.

LAŇCUT, RZESZÓW. Po stretnutí, ktoré sme mali, platí naďalej základné posolstvo - našu budúcnosť vidíme v jednotnej EÚ. Na spoločnej tlačovej konferencii prezidentov krajín V4 v poľskom Rzeszówe to v sobotu povedal slovenský prezident Andrej Kiska. Pripustil však, že medzi krajinami napriek jednote panujú aj rozdielne názory. "Aj tu medzi nami prezidentmi v niektorých smeroch sú rozdielne názory. Sú rozdielne názory ohľadom toho, aká silná by mala byť Európa, aká by mala byť úloha Európskej komisie. Ale to je v poriadku, pretože musíme sa spolu rozprávať a musíme mať k sebe navzájom empatiu a snahu pochopiť sa a veci si vysvetľovať. To je to najdôležitejšie," konštatoval prezident Kiska po dvojdňovom summite v Poľsku. V rámci problematiky mladých ľudí hlavy štátov diskutovali podľa prezidenta najmä o tom, prečo vlastne utekajú z vlastných krajín. Podľa Kisku je za tým ich sklamanie z podmienok, v rámci ktorých žijú, zo školstva i justície a nemožnosti nájdenia uplatnenia. "Jedným z riešení je skutočne vytváranie prostredia v našich krajinách pre to, aby do nich prichádzali aj najkvalitnejšie zahraničné firmy a čo je ešte dôležitejšie, aby sme vytvárali podmienky pre rozvoj start-upov, pre rozvoj našich kvalitných firiem, ktoré máme v jednotlivých krajinách, aby myšlienky, ktoré u nás vznikajú, sa aj realizovali a aby mladí talentovaní ľudia našli uplatnenie," uviedol Kiska. Pomôcť by nám pri tom podľa neho mala napríklad reforma školstva. Na margo druhého rokovania o európskej identite povedal, že je nesmierne dôležité, aby sme sa dnes vracali k svojim hodnotám, na ktorých naše krajiny vznikli a fungovali. V rámci poslednej témy sa dotkli prezidenti plynovodu Nordstream 2, ktorý by mal priamo spájať Rusko a Nemecko. Podľa prezidenta Kisku panovala zhoda vo všetkých základných bodoch. "Potrebujeme diverzifikovať svoje zdroje, nesmieme byť závislí len od ruského plynu," zdôraznil najvyšší predstaviteľ SR. Prezidenti sa podľa neho zhodli taktiež na tom, že potrebujeme prepojiť krajiny a investovať do zelených zdrojov energie. "Všetci spoločne za týmto stolom sme vyjadrili nesúhlas s plynovodom Nordstream 2 a máme obrovskú obavu o budúcnosť Ukrajiny v prípade, ak by sa zrealizoval," dodal Kiska. Na sobotňajšom rokovaní prezidentov o energetickej bezpečnosti bol aj podpredseda Európskej komisie pre energetickú úniu Maroš Šefčovič. "Z pohľadu Európskej komisie je jednoznačné, že ak sa konzorcium rozhodne pokračovať v tomto projekte, tak musí spĺňať všetky náležitosti európskeho práva," povedal Šefčovič pričom narážal na to, že napríklad je potrebné, aby v rámci projektu bol prístup tretích strán k plynovodu, aby sa rešpektovali pravidlá pre stanovovanie kapacít alebo pre transparentné stanovovanie taríf. Poľský prezident Andrzej Duda uviedol, že strategickým cieľom tohto regiónu je dosiahnutie nezávislosti. Dvojdňové rokovania, ktoré viedol, označil za úspešné. Podľa jeho slov všetci prezidenti sú presvedčení, že investícia do plynovodu je politického charakteru. Maďarský prezident János Áder povedal, že Maďari o sebe radi hovoria, že sú národom slobody. "V skutočnosti už dnes nebojujeme o slobodu, ale v hre je bezpečnosť V4 a EÚ ako nová téma," upozornil. Český prezident Miloš Zeman sa okrem problematiky mladých dotkol vo svojom vyhlásení taktiež problému migrácie. "V4 plní svoje poslanie vo vnútri EÚ a trúfam si dokonca povedať, že sa osvedčila, aj okolo sporu v rámci kvót migrantov. Všetci premiéri V4 vyjadrili odmietnutie kvót či relokačných mechanizmov a som rád, že tento postoj sa osvedčil a prijímajú ho aj ďalšie krajiny," informoval Zeman. Ako uviedol, podporuje myšlienku EÚ, ktorá bude bližšie k občanom, demokratickejšia a nikdy nebude kontraproduktívna, lebo brexit bol do určitej miery spôsobený aj nefunkčnosťou EÚ. "Odmietam napríklad názor luxemburského ministra zahraničných vecí, že Maďarsko má odísť z EÚ. Je to prejav arogancie, ktorú by si žiadny minister nemal dovoliť," podporil Zeman svojho kolegu Ádera. Domnieva sa, že EÚ a konkrétne Komisia postupne stráca dôveru európskych občanov. Prezidenti V4 sa stretli v tejto zostave po druhý raz. Najbližšie by sa podľa diplomatických zdrojov mali hlavy štátov stretnúť v Maďarsku.


Schodok v britskom rozpočte sa zvýšil, prvýkrát za päť rokov

Čistý dlh verejného sektora bez bánk bol na konci septembra na úrovni 1,79 bilióna libier.

LONDÝN. Schodok v rozpočte Spojeného kráľovstva sa v septembri prehĺbil, prvýkrát za päť rokov. Informoval o tom v utorok štatistický úrad ONS. Podľa najnovších údajov ONS sa čisté pôžičky vo verejnom sektore bez bánk v septembri 2019 zvýšili oproti minulému roku o 600 miliónov libier na 9,4 miliardy GBP (10,94 miliardy eur). To bol ich prvý medziročný nárast za päť rokov. Za súčasný fiškálny rok, ktorý sa začal 1. apríla 2019, dosiahli pôžičky 40,3 miliardy GBP, čo je o 7,2 miliardy GBP viac ako v rovnakom období minulého roka. Čistý dlh verejného sektora bez bánk bol na konci septembra na úrovni 1,79 bilióna GBP alebo 80,3 % hrubého domáceho produktu (HDP). (1 EUR = 0,85930 GBP)


Federer je blízko ďalšiemu veľkému míľniku. Raz o podobný už tesne prišiel

BRATISLAVA. Ak vyhrá, stane sa prvým tenistom v histórii s trojciferným počtom víťazstiev na niektorom zo štvorice grandslamových turnajov. Švajčiar Roger Federer v stredajšom štvrťfinále Wimbledonu nastúpi proti Japoncovi Keiovi Nišikorimu. Ak zvíťazí, bude mať na konte rekordných sto víťazstiev vo Wimbledone. Federer má celkovo na konte už 185 víťazstiev na tráve, čím sa vyrovnal Jimmymu Connorsovi. Ak zdolá Nišikoriho, stane sa absolútnym rekordérom na tomto povrchu. Švajčiar už mal sto výhier na jednom grandslame tento rok na dosah. Na Australian Open v Melbourne však zastal na čísle 97. Prehral totiž v osemfinále so Stefanosom Tsitsipasom. Federer hrá svoj 21. Wimbledon za sebou. Ani v tomto nemá konkurenta. Podobnú bilanciu má aj na Australian Open, kde tento rok súťažil už po dvadsiaty raz za sebou. Švajčiar dosiahol niekoľko zaujímavých rekordov už v predchádzajúcich kolách Wimbledonu. Po treťom kole zaokrúhlil počet víťazstiev na grandslamoch na 350. V tejto štatistike je najúspešnejší v histórii, nik iný nemá na konte ani 300 víťazstiev. Do štvrťfinále Wimbledonu sa prebojoval po sedemnásty raz v kariére. V osemfinálových zápasoch pritom ešte nikdy neprehral. Federer ešte zvýšil prvenstvo v počte účastí v grandslamových štvrťfinále. Má aj najviac účastí v semifinále aj vo finále. V Londýne dosiahol na svoje 56. grandslamové štvrťfinále v kariére. Jeho najväčším prenasledovateľom je Srb Novak Djokovič, ktorý ich má teraz na konte 46. Federer dosiaľ prehral iba jedenásť štvrťfinálových zápasov na grandslamoch. Najviackrát v histórii hral Švajčiar aj v semifinále - 44. Aj tu sa mu najvýraznejšie približuje Djokovič s 35 postupmi. Švajčiar je najlepší aj v počte finálových účastí, hoci nie tak výrazne. Dosiaľ si zahral o titul 30-krát, druhý Nadal má na konte 26 účastí vo finále. Federer je najúspešnejší aj v počte grandslamových titulov. Má ich 20. Nadal je tesne za ním s osemnástimi titulmi. Pre Federera je najúspešnejším povrchom tráva. Z Wimbledonu má rekordných osem titulov. Dokopy na tomto povrchu získal devätnásť trofejí. Nik iný ich nemá na konte viac ako desať.


Požiar v manilskom slume pripravil o strechu nad hlavou tisíce ľudí

Požiarnici bojovali s plameňmi asi desať hodín.

MANILA. Približne 15-tisíc ľudí prišlo o strechu nad hlavou pri rozsiahlom požiari, ktorý v utorok večer zachvátil slum vo filipínskej metropole Manila. Požiarnici bojovali s plameňmi asi desať hodín a podarilo sa im ich uhasiť až v stredu v ranných hodinách. Popolom ľahlo zhruba 1200 chatrčí, v ktorých žilo asi 3000 rodín. Požiar, ktorý vypukol v chudobnej štvrti Tondo ležiacej neďaleko manilského prístavu, sa zaobišiel bez obetí na životoch. Miestne úrady evidujú len sedem ľahšie zranených, informovala agentúra DPA. Pre postihnutých obyvateľov, ktorí zostali bez domova, boli otvorené tri evakuačné centrá. Počas hasiacich prác bola zastavená aj kamiónová doprava do manilského prístavu. Príčina požiaru nebola bezprostredne známa. V podobných prípadoch z minulosti však zohral úlohu skrat elektrického vedenia, ktoré je v slumových chatrčiach často inštalované nelegálne.


Americký koncern HP zruší tisícky pracovných miest

Prepúšťaním a úspornými opatreniami chce ročne ušetriť miliardu dolárov.

PALO ALTO. Americký výrobca počítačov a tlačiarní HP vo štvrtok ohlásil ďalšie prepúšťanie. Koncern v rámci svojej prestavby zruší 7000 až 9000 pracovných miest. Počet zamestnancov po celom svete by tak mal klesnúť o vyše 16 percent. HP chce prepúšťaním a ďalšími úspornými opatreniami ročne ušetriť okolo 1 miliardy USD (913,16 milióna eur). Najprv však rušenie pracovných miest výrazne zaťaží bilanciu koncernu. Do dokončenia jeho prestavby, ktorá by mala trvať do konca fiškálneho roka 2022, počíta s mimoriadnymi nákladmi vo výške 1 miliardy USD. Koncern vlani podľa vlastných vyjadrení zamestnával 55.000 ľudí. HP už v uplynulých rokoch v rámci úsporných opatrení zredukoval pracovnú silu. HP sa musí vyrovnávať s prudkým poklesom dopytu po osobných počítačoch a tlačiarňach. HP zostali po rozdelení firmy Hewlett-Packard v roku 2015 operácie v oblasti hardvéru. K výmene prichádza aj na čele firmy, keď predseda predstavenstva Dion Weisler prenechá vedenie dlhoročnému manažérovi HP Enriquemu Loresovi.


Pokles cien ropy sa zastavil, posilnilo aj zlato

NEW YORK. Oslabovanie cien ropy sa vo štvrtok zastavilo. Ľahká americká ropa si pripísala 21 centov a uzavrela na úrovni 42,74 USD za barel. Severomorská ropa Brent, ktorej cena slúži ako medzinárodná referenčná cena, zdražela o 40 centov na 45,22 USD za barel. Veľkoobchodná cena benzínu na americkom trhu sa zvýšila o 2 centy na 1,43 USD za galón a stúpla aj cena vykurovacieho oleja, a to o 1 cent na 1,37 USD za galón.Darilo sa aj drahým kovom. Cena zlata sa zvýšila o 3,60 USD na úroveň 1 249,40 USD za uncu. Striebro získalo 14 centov a uzavrelo na hodnote 16,51 USD za uncu.


Rusko využíva Donbas na testovanie nových zbraní, tvrdí ukrajinský dôstojník

Existujú o tom tony dôkazov, tvrdí dôstojník ukrajinskej armády.

KYJEV. Rusko využíva separatistické republiky v Donbase ako priestor na testovanie svojich nových zbraní, munície a vybavenia, uviedol v utorok dôstojník 53. samostatnej mechanizovanej brigády ukrajinskej armády Anatolij Štefan. "Existujú o tom tony dôkazov. Posledným z nich je testovanie nového raketometu, ktorý nemáme v prevádzke," citovala Štefana agentúra UNIAN. Čím viac vojenského vybavenia tam prinesú, tým viac ho spálime. Štefan uviedol, že podľa posledných správ Rusi dotiahli na kontaktnú líniu v Donbase množstvo nových a ťažkých vojenských zariadení. "Ako sme boli informovaní, je to kvôli cvičeniu. Nezdá sa to ako ofenzíva, ale stále musíme byť pripravení, pretože pod rúškom týchto cvičení môže nepriateľ obsadiť pozície, ktoré sú výhodné pre možnú ofenzívu," vysvetlil Štefan. Poznamenal, že Rusko môže prijať neprimerané rozhodnutia uprostred hybridnej vojny, ale ukrajinská armáda je pripravená na odvetu. "Čím viac vojenského vybavenia tam prinesú, tým viac ho spálime," dodal Štefan.


DOBRÉ RÁNOŠpeciál: Riaditeľ pezinskej psychiatrie hovorí o moderných chorobách

Reportáž

Rozhovor

Stĺpček

Podcast

Video

Mimoriadne vydanie podcastu s Pavlom Černákom, riaditeľom psychiatrickej nemocnice v Pezinku.

V roku 2016 bol na psychiatrii hospitalizovaný takmer každý stý Slovák. Niektorí pacienti sa dajú vyliečiť za pár dní, iným sa to nepodarí ani za niekoľko rokov. Podľa čoho spoznáme, že sa s nami alebo nám blízkou osobou deje niečo zlé? Čo sa odohráva v psychiatrovi, keď jeho pacient dokoná samovraždu Čo je znamením, že psychiater svoju prácu nezvláda? Môže sa stať zo psychiatra pacient? V špeciálnom vydaní podcastu Dobré ráno sa Mário Šmýkal zhovára s riaditeľom Psychiatrickej nemocnice Philippa Pinela v Pezinku Pavlom Černákom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Amazon Echo (Alexa) - návod >>  | Google Home - návod >>  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.